FIA DAVID nye ame aɖe si nuteɖeamedzi kple ‘dzodzodzoetsitsi’ geɖe ɖe fu na. Ke hã, meke ɖi kpɔ gbeɖe be mía Wɔla la sea míaƒe nɔnɔmewo gɔme na mí le goawo katã me o. Eŋlɔ bena: “Yehowa èdzro menye, eye nèdze sim. Ènya nye anyinɔnɔ kple nye tsitretsitsi, eye nèdze si nye susuwo tso adzɔgedzɔgee ke. Elabena nya aɖeke mele nye aɖe dzi o, kpɔ ɖa, Yehowa, ènya wo keŋ.”—Psalmo 139:1, 2, 4, 23.\nMíawo hã míate ŋu aka ɖe edzi be mía Wɔla la sea míaƒe nɔnɔmewo kple ŋusẽ si gbegbe blanuiléledɔ ate ŋu akpɔ ɖe míaƒe susu kple ŋutilã madebliboa dzi la gɔme na mí. Enya nu si gbɔ blanuiléledɔ tsona kple ale si míawɔ akpe akɔ kplii nyuie wu le nɔnɔme si me míele fifia la me. Tsɔ kpe ɖe eŋu la, egblɔ ale si wòava ɖe blanuiléledɔ ɖa keŋkeŋ la na mí. Míate ŋu akpɔ mɔ na ame bubu aɖeke be wòakpe ɖe mía ŋu tsɔ wu mía “Mawu ame si ŋutɔ dea dzi ƒo na ame siwo ƒo dzi ɖe le la” o.—2 Korintotɔwo 7:6, Agbenya La.\nGake ame siwo blanuiléledɔ le fu ɖem na la abia be, alekee Mawu ate ŋu akpe ɖe yewo ŋu ne nuteɖeamedzi ƒe seselelãmewo le fu ɖem na yewo mahã.\n▪ Ðe Mawu tsɔ ɖe blanuiléledɔlélawo gbɔa?\nMawu tsɔ ɖe esubɔla siwo blanuiléledɔ le fu ɖem na la gbɔ ale gbegbe be ɖeko wòle abe ɖe wòle ‘ame si wogbã gudugudu, kple ame si ƒe gbɔgbɔ wobɔbɔ ɖe anyi la gbɔ ŋutɔŋutɔ, ne wòagbɔ agbe ame siwo wobɔbɔ ɖe anyi la ƒe gbɔgbɔ’ ene. (Yesaya 57:15) Aleke gbegbe wòfaa akɔ na amee nye esi be míanya be ‘Yehowa tsɔ ɖe ame siwo ƒe dzi gbã gudugudu la gbɔ, eye wòxɔna na ame siwo ƒe gbɔgbɔ woƒo ƒu anyi’!—Psalmo 34:19.\n▪ Aleke Mawu ate ŋu afa akɔ na blanuiléledɔlélawo?\nMawu subɔlawo ate ŋu ate ɖe ‘Gbedodoɖasela’ la ŋu le ŋkekea ƒe ɣeyiɣi ɖe sia ɖe me, elabena ate ŋu akpe ɖe mía ŋu míakpe akɔ kple nuteɖeamedzi ƒe seselelãmewo kple nɔnɔme bubu ɖe sia ɖe. (Psalmo 65:3) Biblia de ƒo na mí be míaɖe míaƒe dzimenyawo agblɔ nɛ, esi wògblɔ be: “Migatsi dzimaɖi le naneke ŋuti o, ke boŋ le nu sia nu me la, mitsɔ gbedodoɖa kple kokoƒoƒo kpakple akpedada ana Mawu nanya miaƒe didiwo; eye Mawu ƒe ŋutifafa, si ƒoa susu ɖe sia ɖe ta la, adzɔ miaƒe dziwo kple miaƒe tamesusuwo ŋu to Kristo Yesu dzi.”—Filipitɔwo 4:6, 7.\n▪ Ke ne sese le ame ɖokui me be yemele ɖeke me o wɔe be míesusu be womele míaƒe gbedodoɖawo ŋu ɖom o ya ɖe?\nBlanuiléledɔ ate ŋu awɔe be míase le mía ɖokui me be agbagba si dzem míele be míadze Mawu ŋu la mede edeƒe o. Gake mía Fofo si le dziƒo la nya míaƒe seselelãme ememetɔwo katã “heɖoa ŋui be, kewɔ míenye.” (Psalmo 103:14) Ne “míaƒe dzi abu fɔ mí” gɔ̃ hã la, “míana kakaɖedzi míaƒe dziwo” be “Mawu nye gã wu míaƒe dziwo, eye wònya nuwo katã.” (1 Yohanes 3:19, 20) Eya ta àte ŋu azã nya siwo dze le mawunyakpukpuiwo abe Psalmo 9:9, 10; 10:12, 14, 17; kple 25:17 ene me la dometɔ aɖewo le wò gbedodoɖawo me.\n▪ Ke ne nu te ɖe mía dzi ale gbegbe be míenya ale si tututu míaɖe míaƒe seselelãmewo agblɔ le gbedodoɖa me o ya ɖe?\nNe seselelãme ƒe nuteɖeamedziwo nu sẽ ale gbegbe be esesẽ na wò be nàgblɔ nya siwo me susu le la, mègana ta o! Yi edzi nànɔ tetem ɖe “dɔmetɔtrɔwo ƒe Fofo kple akɔfafa katã ƒe Mawu” la ŋu, le esi wòsea wò seselelãmewo kple hiahiãwo gɔme ta. (2 Korintotɔwo 1:3) Maria, si ŋu míeƒo nu tso le nyati siawo ƒe gbãtɔ me la, gblɔ be: “Ɣeaɖewoɣi ne metɔtɔ la, nyemenyaa nya si tututu magblɔ le gbedodoɖa me o. Gake menya be Mawu sea nye seselelãmewo gɔme eye woléam ɖe te.”\n▪ Alekee Mawu ɖoa míaƒe gbedodoɖawo ŋui?\nBiblia megblɔ be Mawu ɖea míaƒe fukpekpewo katã ɖa le mía dzi fifia o. Gake Mawu doa ŋusẽ mí be míakpe akɔ kple “nuwo katã”—blanuiléledɔ hã le eme. (Filipitɔwo 4:13) Martina gblɔ be: “Zi gbãtɔ si blanuiléledɔ ɖe fu nam la, medo gbe ɖa be Yehowa nana dɔa navɔ nam enumake elabena mesusui be nyemagate ŋu anɔ te ɖe enu o. Fifia, biabia gbe sia gbe le gbedodoɖa me be ŋusẽ naɖo ŋunye dzea ŋunye.”\nŊɔŋlɔawo nye gbɔgbɔmeŋusẽtsoƒe vevi aɖe si kpena ɖe ame siwo blanuiléledɔ le fu ɖem na ŋu be woanɔ te ɖe enu. Sarah, si wɔ avu kple blanuiléledɔ hena ƒe 35 sɔŋ la kpɔ ale si gbegbe Biblia xexlẽ gbe sia gbe kpena ɖe ame ŋui la dze sii. Egblɔ be: “Mekpɔ ŋudzedze ɖe kpekpeɖeŋu si atikewɔlawo nam la ŋu ŋutɔ. Gake ƒo wo katã ta la, mekpɔ ale si Mawu ƒe Nyaa xexlẽ ɖea vi hekpena ɖe ame ŋu le gbɔgbɔ me la dze sii. Mena exexlẽ gbe sia gbe zu numame nam.”\nBlanuiléledɔ Nu Ayi Tegbee!\nEsime Yesu Kristo nɔ anyigba dzi la, eɖee fia be Mawu na ŋusẽ ye be yeada dɔléle siwo nu sẽ. Yesu di vevie be yeana gbɔdzɔe ame siwo nɔ fu kpem le dɔléle sesẽwo si me. Gakpe ɖe eŋu la, eya ŋutɔ to seselelãme ƒe nuteɖeamedzi sesẽwo me. Le zã si do ŋgɔ hafi Kristo nase veve heliheli aku me la, “Eto ɣlidodo sesẽwo kple aɖatsiwo me nɔ kokoƒoƒowo kple kukuɖeɖewo dzi na Ame si te ŋu ɖee tso ku me.” (Hebritɔwo 5:7) Togbɔ be nu te ɖe Yesu dzi vevie ŋutɔ ɣemaɣi hã la, eɖea vi na mí egbea elabena “ate ŋu akpe ɖe ame siwo dom wole kpɔ la ŋu.”—Hebritɔwo 2:18; 1 Yohanes 2:1, 2.\nBiblia ɖee fia be Mawu ɖo tame be yeaɖe nuteɖeamedzi ƒe nɔnɔme siwo katã hea blanuiléledɔ vɛ la ɖa. Edo ŋugbe be: ‘Mawɔ dziƒo yeye kple anyigba yeye, eye womagaɖo ŋku tsãtɔwo dzi, alo woava ame ƒe ta me o; ke boŋ miakpɔ dzidzɔ, eye miatso aseye ɖaa le nu si mawɔ la ŋuti.’ (Yesaya 65:17, 18) “Dziƒo yeye” la, si nye Mawu ƒe Fiaɖuƒea, ada gbe le “anyigba yeye” la, si nye ame dzɔdzɔe siwo anɔ anyigba dzi la, ŋu woade blibo le ŋutilãme, le seselelãme gome kple gbɔgbɔ me siaa. Woaɖe dɔlélewo katã ɖa tegbee.—g09 07-E.\n‘Yehowa, wò ŋkɔe meyɔ le do me ʋĩ ke. Èse nye ɣli, mègaɖe wò to ɖa le nye kokoƒoƒo ŋu nàgbe akɔfafa nam o. Ètsɔ kpuie le gbe si gbe meyɔ wò, eye nègblɔ be: Mègavɔ̃ o!’\n[Aɖaka/Nɔnɔmetata siwo le axa 17]\n“MIƑO NU NA LUƲƆ SIWO LÉ BLANUI LA AKƆFAFATƆE”\nNe Barbara ƒe blanuiléledɔa kple sese le ame ɖokui me be yemele ɖeke me o va wu tsɔtsɔ nɛ la, woa kple srɔ̃a woƒoa ka na Gerard, woƒe ƒomea xɔlɔ̃, si nye Kristotɔ dzikpɔla. Eɖoa to ɣesiaɣi dzigbɔɖeanyitɔe ne Barbara le avi fam hehehe madzudzɔmadzudzɔe hegbugbɔ le nuteɖeamedzinya siwo wògblɔ va yi la gblɔm ake.\nGerard srɔ̃ ale si wòaɖo to fɔmabumabuamee, kple nya mahemahe ɖe ame ŋui. (Yakobo 1:19) Abe ale si Biblia ɖo aɖaŋui ene la, esrɔ̃ ale si “[wòaƒo] nu na luʋɔ siwo lé blanui la akɔfafatɔe.” (1 Tesalonikatɔwo 5:14) Enaa kakaɖedzi Barbara dzigbɔɖeanyitɔe be Yehowa Mawu dea asixɔxɔ eŋu ŋutɔ, eye nenema kee wòle le eƒe ƒomea kple exɔlɔ̃wo hã gome. Zi geɖe la, exlẽa mawunyakpukpui fakɔname ɖeka alo eve tso Biblia me nɛ, togbɔ be exlẽ wo dometɔ aɖewo nɛ kpɔ hã. Eye mlɔeba la, ebiana godoo be yeado gbe ɖa kple woa kple srɔ̃a le telefon la dzi, eye wokpɔnɛ ɣesiaɣi be esia faa akɔ na yewo ŋutɔ.—Yakobo 5:14, 15.\nGerard nya nyuie be menye ɖɔkta yenye o, eye medzea agbagba gbeɖe be yeaxɔ ɖe Barbara ƒe ɖɔktawo teƒe o. Ke hã, ewɔa akpa vevi aɖe tsɔ kpena ɖe dɔdamɔnu si zãm wòle ŋu, nu si ɖɔkta ʋɛ aɖewo ko ate ŋu awɔ, si nye mawunyakpukpui dedziƒonamewo xexlẽ nɛ kple gbedodoɖa fakɔnamewo.\nAle si ‘woaƒo nu na luʋɔ siwo lé blanui la akɔfafatɔe’\nÀte ŋu agblɔ be: “Ðeko medi be mana nànya be menɔa ŋuwò bum. Menya be mènɔa lãmesẽ me tututu ɣesiaɣi o. Aleke nɔnɔmeawo le na wò le ŋkeke siawo me?”\nMègaŋlɔ be o: Wò nyawo netso dzi me eye nàɖo to veveseseɖeamenutɔe ne blanuiléledɔlelaa gagbugbɔa nya ɖeka mawo ke gblɔna ɣesiaɣi hã.\nÀte ŋu agblɔ be: “Togbɔ be mèle lãmesẽ me tututu o hã la, nu si gbegbe nètea ŋu wɔna wɔa nuku nam ŋutɔ (alo “Kristotɔwo ƒe nɔnɔme nyui siwo nèɖena fiana wɔa dɔ ɖe dzinye ŋutɔ.”) Ne èdi la, àte ŋu agawɔ geɖe wu; Yehowa lɔ̃a wò hedea asixɔxɔ ŋuwò, eye nenemae wòle le míawo hã gome.”\nMègaŋlɔ be o: Ðe nublanuikpɔkpɔ kple dɔmenyonyo fia.\nÀte ŋu agblɔ be: “Meke ɖe mawunyakpukpui dedziƒoname sia ŋu.” Alo “Esi mexlẽ mawunyakpukpui sia si dzɔa dzi nam la, meɖo ŋku dziwò.” Emegbe xlẽ mawunyakpukpuia alo nàgblɔ emenyawo nɛ.\nMègaŋlɔ be o: Ƒo asa na nuƒoƒo dziɖeleameƒotɔe.\n[Aɖaka si le axa 19]\nAkɔfafa Siwo Tso Ŋɔŋlɔawo Me\nYehowa ƒe ŋugbedodo si dze le Yesaya 41:10 la do ŋusẽ Lorraine; afi ma gblɔ be: “Mègavɔ̃ o, elabena meli kpli wò; ŋɔ megadzi wò o, elabena nyee nye wò Mawu, mali ke wò, makpe ɖe ŋuwò, eye matsɔ nye xɔname ƒe nuɖusi alé wò.”\nÁlvaro gblɔ be nya siwo dze le Psalmo 34:5, 7 la faa akɔ na ye zi geɖe; afi ma gblɔ be: “Medi Yehowa, etɔ nam, eye wòɖem tso nye ŋɔdziwo katã me. Esi hiãtɔ sia yɔe la, Yehowa ɖo toe, eye wòɖee tso eƒe hiãwo katã me.”\nNaoya gblɔ be Psalmo 40:2, 3 me nyawo xexlẽ faa akɔ na ye ɣesiaɣi; afi ma gblɔ be: “Mele mɔ kpɔm na Yehowa kakaka, eziɔ to ɖe ŋunye, eye wòse nye ɣlidodo. . . . Etsɔ nye afɔ ɖo agakpe dzi.”\nPsalmo 147:3 na kakaɖedzi Naoko be Yehowa ‘daa gbe le ame siwo ƒe dzi gbã la ŋu, eye wòblaa woƒe abiwo.’\nYesu ƒe nya siwo dze le Luka 12:6, 7 la kpe ɖe Eliz ŋu wòka ɖe edzi be Yehowa léa be na ye; afi ma gblɔ be: “Wodzraa atsutsrɔe atɔ̃ xɔa gaku eve siwo ƒe home le sue, menye nenemae oa? Ke hã, womeŋlɔa wo dometɔ ɖeka pɛ gɔ̃ hã be le Mawu ŋkume o. Ke woxlẽ miaƒe taɖawo katã gɔ̃ hã. Migavɔ̃ o; miexɔ asi sãsãsã wu atsutsrɔe geɖewo.”\nPsalmo 39:13: “Yehowa, se nye gbedodoɖa, nye ɣlidodo nede to me na wò, eye mègazi kpi kpɔ nye aɖatsiwo o.”\n2 Korintotɔwo 7:6: Mawu, “faa akɔ na ame siwo ŋu nu te.”\n1 Petro 5:7: “[Midro] miaƒe dzimaɖitsitsiwo katã ɖe [Mawu] dzi, elabena eléa be na mi.”\nBiblia ka ɖe edzi na mí be Mawu dea dzesii, esea nu gɔme na mí, eye wòsea veve ɖe mía nu.\nAleke Biblia Ate Ŋu Akpe Ðe Ame Siwo Wòle Wɔwɔm Na Be Yewoawu Yewo Ðokui La Ŋu?\nAɖoŋuɖoɖo nyui kawoe le Biblia me siwo ate ŋu akpe ɖe ame si be yeaku la ŋu?\nƉoe Ɖe Amewo Ɖoe Ɖe Amewo Kpekpeɖeŋuxɔxɔ Tso ‘Akɔfafa Ƒe Mawu La’ Gbɔ\ng 7/09 axa 16-19


GBE BUBU Albanian Arabic Bengali Bicol Bislama Cambodian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Cibemba Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Greek Gujarati Hiligaynon Hindi Hungarian Icelandic Igbo Indonesian Italian Japanese Kannada Kinyarwanda Korean Latvian Lithuanian Malagasy Malayalam Marathi Myanmar Norwegian Palauan Pangasinan Papiamento (Aruba) Papiamento (Curaçao) Polish Portuguese Punjabi Rarotongan Romanian Samoan Sepedi Setswana Shona Silozi Sinhala Slovak Slovenian Spanish Sranantongo Swahili Swedish Tagalog Telugu Thai Tshiluba Tsonga Turkish Twi Ukrainian Urdu Venda Vietnamese\n“EƑE ŋugbedodowo sẽ ŋu abe alesi eya ŋutɔ nɔ ene; gake eƒe nuwɔna mele ɖeke me o abe alesi eya ŋutɔ le fifia ene.”—King Henry the Eighth, si William Shakespeare ŋlɔ.\nŊugbedodo sẽŋu si Shakespeare wɔnɛ nye esi Englandtɔwo ƒe papatenɔla Thomas Wolsey, amesi ƒo eɖokui ɖe dunyahehe me vevie le England le ƒe alafa 16 lia me do. Ame aɖewo agblɔ be Shakespeare ƒe nuɖɔɖɔa sɔ kple ŋugbedodo siwo yewo sena egbea ƒe akpa gãtɔ. Enuenu la wodoa ŋugbe gbogbo aɖewo na amewo gake wo dometɔ ʋɛ aɖewo ko dzie wowɔna ɖo. Eyata míate ŋu ase susu si ta wokea ɖi ŋugbedodo ɖesiaɖe gɔme na wo bɔbɔe.\nLe kpɔɖeŋu me, le aʋa vɔ̃ɖi si Balkantɔwo wɔ le ƒe 1990 me la, Dukɔ Ƒoƒuawo ƒe Dedienɔnɔ Ŋuti Ðaŋuɖoha ɖe gbeƒã Bosnia du Srebrenica be enye “dedienɔƒe.” Dukɔ siwo le habɔbɔ ma me bu ŋugbedodo ma abe esi ŋu kakaɖedzi le ene. Moslemtɔ akpe geɖe siwo nye sitsoƒedila siwo nɔ Srebrenica susui alea. Gake mlɔeba la wova kpɔe be dedienɔnɔ ƒe ŋugbedodoa nye dzodzro. (Psalmo 146:3) Le July, 1995 me la ɖeko asrafo amedzidzelawo va nya Dukɔ Ƒoƒuawo ƒe asrafowo ɖa bɔbɔe hexɔ dua. Wobu mo na Moslemtɔ 6,000 kple edzivɔ, eye wowu Moslemetɔ siwo nye dumevi dzrowo 1,200 ya teti.\nŊugbedodowo dzi mawɔmawɔ xɔ aƒe ɖe agbenɔnɔ ƒe akpa sia akpa me. Ame geɖewo sena le wo ɖokui me be woto “boblododo ƒe alakpa kple amefuflu nuwɔna gbogbo” siwo woƒona ɖe yewo nu egbea dzi ba yewo. “Dunyahela akpe geɖewo ƒe ŋugbedodo dzi mawɔmawɔ” na dzi ɖe le wo ƒo. (The New Encyclopædia Britannica, Babla 15, axa 37) Subɔsubɔhakplɔla siwo dzi woka ɖo siwo do ŋugbe be yewoalé be na woƒe alẽhawo la wɔa ŋukpenanu vloetɔ kekeake ɖe wo ŋu. Le agbalẽsɔsrɔ̃ kple atikewɔwɔ me nya—siwo wobuna dɔ siwo koŋ me woɖea nublanuikpɔkpɔ fiana amewo le—me gɔ̃ hã la, ame aɖewo wɔ nu tovo eye woba amesiwo le woƒe dzikpɔkpɔ te alo wu wo gɔ̃ hã. Eyata mewɔ nuku o be Biblia la xlɔ̃ nu mí be míagaxɔ nya sia nya dzi se o!—Lododowo 14:15.\nŊugbedodo Siwo Dzi Wowɔna Ðo\nEle eme baa be ame geɖewo wɔna ɖe woƒe nyawo dzi, eye ɣeaɖewoɣi la wotsɔa woƒe nu veviwo saa vɔ ɖe eta. (Psalmo 15:4) Woƒe nyawo nye woƒe atamkaka eye wowɔa edzi. Ame bubuwo hã dina vevie be yewoalé yewoƒe ŋugbedodowo me ɖe asi kple tameɖoɖo nyuitɔ kekeake. Wonɔa klalo be yewoawɔ ɖe yewoƒe ŋugbedodowo dzi gake ɖeko wògloa wo. Nuɖiɖeamewo ate ŋu agblẽ tameɖoɖo nyuitɔ kekeakewo gɔ̃ hã me.—Nyagblɔla 9:11.\nAleke kee wòɖale o, nyateƒea enye be esesẽna ŋutɔ na ame geɖewo be woaxɔ amesiame ƒe ŋugbedodowo dzi ase. Eyata biabia fɔ ɖe te be: Ðe ŋugbedodo aɖewo li siwo dzi míate ŋu aka ɖoa? Ẽ. Míate ŋu aka ɖe ŋugbedodo siwo le Mawu ƒe Nya, Biblia me la dzi. Ðe manyo be nàdzro nya si nyati si kplɔe ɖo gblɔ ku ɖe nya sia ŋu me oa? Àva ƒo nya ta abe alesi ame miliɔn geɖe ƒo nya tae ene be woate ŋu aka ɖe Mawu ƒe ŋugbedodowo dzi nyateƒe.\nƉoe Ɖe Amewo Ɖoe Ɖe Amewo Ameka ƒe Ŋugbedodowo Dzie Nàte Ŋu Aka Ðo?\nw04 1/15 axa 3-4


Gbɔgbɔ La Ƒe Kutsetse—Dzidzɔ\nGbetakpɔxɔ—Tata Si Míesrɔ̃na | February 2018\nGBE BUBU Afrikaans Albanian Altai Alur Amharic Amis Arabic Armenian Aymara Azerbaijani Azerbaijani (Cyrillic) Bashkir Bassa (Cameroon) Belize Kriol Bengali Bicol Boulou Bulgarian Cakchiquel Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitonga (Zimbabwe) Chitumbuka Chiyao Chol Chuvash Cibemba Cinyanja Croatian Czech Damara Dangme Danish Digor Douala Dutch Edo Efik Esan Estonian Eŋlisi Eʋegbe Fijian Finnish Fon Franse Ga Garifuna Georgian German Greek Guarani Gujarati Gun Haitian Creole Hausa Hebrew Herero Hiligaynon Hindi Hiri Motu Hungarian Ibanag Icelandic Igbo Iloko Indonesian Isoko Italian Italy Tokunɔgbe Japanese Jula Kabiye Kabuverdianu Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Low German Luganda Lunda Luo Luvale Macedonian Malagasy Malay Malayalam Mam Mambwe-Lungu Marathi Marshallese Maya Mazatec (Huautla) Mbunda Mingrelian Mixe Mixtec (Guerrero) Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Persian Pidzin (Kamerun) Polish Ponapean Portuguese Portuguese (Portugal) Punjabi Quechua (Ancash) Quechua (Bolivia) Romanian Russian Samoan Sango Sepedi Sepulana Serbian Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovenian Solomon Islands Pidgin Spain Tokunɔgbe Spanish Sranantongo Swahili Swahili (Congo) Swati Swedish Tagalog Tajiki Tamil Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Turkish Turkmen Tuvaluan Twi Tzeltal Tzotzil Ukrainian Urhobo Uzbek Uzbek (Roman) Venda Vietnamese Waray-Waray Wolaita Xhosa Yoruba Zande Zapotec (Isthmus) Zulu\nAME sia ame dina be yeakpɔ dzidzɔ le agbe me. Gake le ŋkeke mamlɛ siawo me la, ame ɖe sia ɖe le akɔ kpem kple kuxi ‘sesẽwo.’ (2 Tim. 3:1) Nu madzɔmadzɔ wɔwɔ ɖe ame ŋu, lãmesẽkuxiwo, dɔmakpɔwɔe, nublanuinyawo, alo nu bubu siwo nana ame tsia dzimaɖi alo xaa nu vevie la tea ŋu wɔnɛ be vivivi la, dzi megava nɔa ame aɖewo dzɔm o. Dzi ate ŋu aɖe le Mawu subɔlawo gɔ̃ hã ƒo eye womaganɔ dzidzɔ kpɔm o. Ne ele alea le gowòme la, aleke nàwɔ be dzi nagava nɔ dzɔwòm ake?\nHafi míate ŋu aɖo biabia sia ŋu la, gbã, ehiã be míase nu si dzidzɔ nye la gɔme eye míade dzesi nu si wɔe be ame aɖewo kpɔtɔ nɔ dzidzɔ kpɔm togbɔ be wonɔ kuxi sesẽwo me tom gɔ̃ hã. Eyome, míakpɔ nu si míate ŋu awɔ be míakpɔtɔ anɔ dzidzɔ kpɔm eye míaƒe dzidzɔa nadzi ɖe edzi gɔ̃ hã.\nNU KAE NYE DZIDZƆ?\nEle be míade dzesii be dzidzɔ to vovo na vividodo ɖe ame ŋu alo nukoko. Le kpɔɖeŋu me: Ame si no aha geɖe mu la ate ŋu anɔ nu wɔm abe dzidzɔ kpɔm wòle ene. Gake ne eƒe mo va kɔ la, nukoko buna ɖee, eye ekpɔnɛ be yeƒe agbemekuxiwo kple nuxaxawo gakpɔtɔ li. Dzidzɔ si wòkpɔ ɣemaɣi la menye dzidzɔ vavãtɔ o.—Lod. 14:13.\nDzidzɔ vavãtɔ ya tsoa keke dzi me ke. Wogblɔ be enye “ale si ame sena le eɖokui me ne nu nyui aɖe su esi alo ne ele mɔ kpɔm na nu nyui aɖe.” Nɔnɔme nyui sia wɔnɛ be dzi gakpɔtɔ nɔa mía dzɔm le ɣeyiɣi nyuiwo kple ɣeyiɣi madeamedziwo siaa me. (1 Tes. 1:6) Eya ta, ame aɖe ate ŋu anɔ nɔnɔme sesẽ aɖe me tom gake dzi aganɔ edzɔm le ememe. Le kpɔɖeŋu me, woƒo apostoloawo le esi wonɔ ɖase ɖim le Kristo la ŋu ta. Ke hã, “wodzo le Sanhedrin la ŋkume, eye wonɔ dzidzɔ kpɔm be wobu yewo be yewodze woado vlo yewo le eƒe ŋkɔ la ta.” (Dɔw. 5:41) Eme kɔ ƒãa be menye esi woƒo wo tae wonɔ dzidzɔ kpɔm ɖo o. Ke boŋ, esi wonye Mawu subɔlawo ta la, wokpɔ dzidzɔ le ememe le esi wowɔ nuteƒe nɛ ta.\nWomedzia ame kple dzidzɔ sia o; eye mesua ame si le eɖokui si hã o. Nu ka tae? Nu si tae nye be dzidzɔ vavãtɔ nye Mawu ƒe gbɔgbɔ kɔkɔea ƒe kutsetse ƒe akpa aɖe. Mawu ƒe gbɔgbɔa ate ŋu akpe ɖe mía ŋu míado “amenyenye yeye,” si ƒe akpa aɖee nye dzidzɔ la. (Ef. 4:24; Gal. 5:22) Eye ne dzidzɔ sia su mía si la, enana míetea ŋu kpea akɔ kple agbemekuxiwo nyuie wu.\nKPƆÐEŊU SIWO MÍADI BE MÍASRƆ̃\nYehowa ɖoe be nuwo nayi edzi nyuie le anyigba dzi, ke menye nu vloe siwo teƒe kpɔm míele egbea o. Ke hã, nu vɔ̃ɖi siwo wɔm amewo le la mewɔe be Yehowa megale dzidzɔ kpɔm o. Mawu ƒe Nya la gblɔ be: “Ŋusẽ kple dzidzɔ le enɔƒe.” (1 Kron. 16:27) Gakpe ɖe eŋu la, nu nyui siwo wɔm esubɔlawo le la doa ‘dzidzɔ na eƒe dzi.’—Lod. 27:11.\nNe nuwo meva yi abe ale si míenɔ mɔ kpɔm nɛ ene o gake míeɖe mɔ esia te ɖe mía dzi fũu akpa o la, ekema míele Yehowa srɔ̃m. Le esi míaɖe mɔ nɔnɔmea nate ɖe mía dzi teƒe la, anyo wu be míaƒe susu nanɔ nu nyui siwo su mía si fifia ŋu eye míatsɔ dzigbɔɖi anɔ mɔ kpɔm na nu nyui siwo le ŋgɔ gbɔna. *\nKpɔɖeŋu geɖe le Biblia me ku ɖe ame siwo yi edzi nɔ dzidzɔ kpɔm togbɔ be wonɔ nɔnɔme sesẽwo me tom hã ŋu. Abraham ƒe agbe ɖo afɔku me ɣeaɖewoɣi eye amewo ƒe nuwɔna hã na kuxi sesẽwo va edzi. (1 Mose 12:10-20; 14:8-16; 16:4, 5; 20:1-18; 21:8, 9) Togbɔ be nɔnɔme sesẽ mawo va Abraham dzi hã la, egakpɔa dzidzɔ le ememe kokoko. Nu kae kpe ɖe eŋu? Etsɔ eƒe susu ɖo mɔkpɔkpɔ si nɔ esi be yeava nɔ agbe le xexe yeyea me le Mesia la ƒe dziɖuɖu te la ŋu. (1 Mose 22:15-18; Heb. 11:10) Yesu gblɔ be: “Mia fofo Abraham tso aseye be yeakpɔ nye ŋkeke la, ekpɔe hã, eye dzi dzɔe.” (Yoh. 8:56) Míate ŋu asrɔ̃ Abraham ƒe kpɔɖeŋua ne míedea ŋugble le dzidzɔɣi siwo le ŋgɔ gbɔna ŋu.—Rom. 8:21.\nAbe Abraham ene la, apostolo Paulo kple eƒe zɔhɛ Sila siaa tsɔ woƒe susu ɖo Mawu ƒe ŋugbedodowo ŋu. Xɔse sẽŋu nɔ wo si, eye wokpɔtɔ nɔ dzidzɔ kpɔm togbɔ be woto nɔnɔme wɔnublanui geɖe me hã. Le kpɔɖeŋu me, ɣeaɖeɣi la, woƒo wo vevie helé wo de gaxɔ me, gake ‘le zã titina lɔƒo la, Paulo kple Sila nɔ gbe dom ɖa henɔ ha dzim nɔ Mawu kafum.’ (Dɔw. 16:23-25) Nu si do ŋusẽ Paulo kple Sila wodo dzi ye nye mɔkpɔkpɔ si nɔ wo si, eye dzi nɔ wo dzɔm, elabena wonyae be Kristo ƒe ŋkɔ la tae yewonɔ fu kpem ɖo. Míate ŋu asrɔ̃ Paulo kple Sila ƒe kpɔɖeŋua ne míaƒe susu nɔa nu nyui siwo dona tso Mawu subɔsubɔ nuteƒewɔwɔtɔe me ŋu.—Flp. 1:12-14.\nEgbea, kpɔɖeŋu nyui ɖola siwo kpɔtɔ le dzidzɔ kpɔm togbɔ be woto nɔnɔme sesẽwo me la dometɔ geɖe le míaƒe nɔviwo ƒe habɔbɔa me. Le kpɔɖeŋu me, esime Haiyan Ahomya Sesẽ la tu le November 2013 me le Philippines dukɔa me la, Ðasefowo ƒe ƒome 1,000 kple edzivɔ ƒe aƒewo tsrɔ̃. George ƒe aƒe nɔ Tacloban dua me eye egbã gudugudu. Egblɔ be: “Togbɔ be ahom la gblẽ nɔviawo ƒe nuwo dome ŋutɔ hã la, wogakpɔtɔ nɔ dzidzɔ kpɔm. Esesẽ be maɖɔ dzidzɔ si míekpɔ.” Ne kuxi sesẽwo va mía dzi la, dzidzɔ akpɔtɔ anɔ mía me ne míede ŋugble le nu siwo Yehowa wɔ na mí ŋu eye míekpɔ ŋudzedze ɖe wo ŋu. Nu bubu kawoe Yehowa na mí siwo tae míekpɔa dzidzɔ ɖo?\nNU SIWO TA MÍEKPƆA DZIDZƆ ÐO\nSusu si ƒo ɖe sia ɖe ta si tae míekpɔa dzidzɔ ɖoe nye ƒomedodo si le mía kple Yehowa dome. Wò ya bu eŋu kpɔ: Míenya Xexea Me Katã Ƒe Dziɖulagã la. Eyae nye mía Fofo, mía Mawu kple mía Xɔlɔ̃!—Ps. 71:17, 18.\nMíedea asixɔxɔ agbe kple ŋutete si Mawu na mí be míase vivi na agbea la ŋu. (Nyagb. 3:12, 13) Esi míenye Yehowa ƒe nuwɔwɔ siwo si nunya le, siwo wòhe va eɖokui gbɔ ta la, míenya nu si wòdi tso mía si. (Kol. 1:9, 10) Esia wɔe be taɖodzinu vavã le míaƒe agbe ŋu eye míenya ale si míanɔ agbee. Gake ame akpa gãtɔ ya menya taɖodzinu si le agbea ŋu o. Paulo na vovototo sia dze ƒãa esi wòŋlɔ bena: “‘Nu siwo Mawu dzra ɖo ɖi na ame siwo lɔ̃nɛ la, ŋku mekpɔ wo kpɔ o, eye to mese wo kpɔ o, eye womeva ame ƒe dzi me hã kpɔ o.’ Elabena míawoe Mawu ɖee fia to eƒe gbɔgbɔ la dzi.” (1 Kor. 2:9, 10) Ðe nu siwo míenya tso Yehowa ƒe lɔlɔ̃nu kple eƒe tameɖoɖo ŋu la menana míekpɔa dzidzɔ oa?\nGabu nu bubu aɖe si Yehowa wɔ na eƒe amewo ŋu kpɔ. Ðe dzi medzɔa mí be Mawu tsɔa míaƒe nu vɔ̃wo kea mí oa? (1 Yoh. 2:12) Le Mawu ƒe nublanuikpɔkpɔ ta la, mɔkpɔkpɔ le mía si be míava nɔ agbe le xexe yeye si tu aƒe la me. (Rom. 12:12) Fifia gɔ̃ hã la, Yehowa na hati mawusubɔla gbogbo aɖewo mí. (Ps. 133:1) Mawu ƒe Nyaa hã ka ɖe edzi na mí be Yehowa kpɔa eƒe amewo ta tso Satana kple eƒe gbɔgbɔ vɔ̃wo si me. (Ps. 91:11) Ne míedea ŋugble le Mawu ƒe yayra siawo katã ŋu la, dzi adzɔ mí geɖe wu eye míaƒe dzidzɔa anɔ dzidzim ɖe edzi.—Flp. 4:4.\nALE SI MÍANA MÍAƑE DZIDZƆ NADZI ÐE EDZI\nÐe Kristotɔ si le dzidzɔ kpɔm xoxo la agate ŋu akpɔ dzidzɔ geɖe wua? Yesu gblɔ be: “Nya siawoe megblɔ na mi, be nye dzidzɔ la nanɔ mia me, eye miaƒe dzidzɔ la nagba go.” (Yoh. 15:11) Ðe esia mena míekpɔe be míaƒe dzidzɔa ate ŋu adzi ɖe edzi oa? Àte ŋu atsɔ agbagba si dzem nèle be wò dzidzɔ nadzi ɖe edzi la asɔ kple ale si wotua dzo ɖoe. Ele be nànɔ nake dem dzoa me ale be dzoa nalé nyuie. Le gɔmesese ma ke nu la, ele be nànɔ ɖokuiwò tum ɖo le gbɔgbɔ me be wò dzidzɔ nadzi ɖe edzi. Ðo ŋku edzi: Mawu ƒe gbɔgbɔ kɔkɔe lae nana míekpɔa dzidzɔ. Eya ta, ne èdoa gbe ɖa biaa Yehowa edziedzi be wòana gbɔgbɔ kɔkɔea nakpe ɖe ŋuwò eye nèdea ŋugble le Eƒe Nyaa si tso gbɔgbɔ me ŋu vevie la, àva nɔ dzidzɔ geɖe wu kpɔm.—Ps. 1:1, 2; Luka 11:13.\nNe èdoa vevie nu le dɔwɔna siwo dzea Yehowa ŋu me la, esia hã ana wò dzidzɔ nadzi ɖe edzi. (Ps. 35:27; 112:1) Nu ka tae? Nu si tae nye be wowɔ mí be ‘míavɔ̃ Mawu vavã la, eye míalé eƒe sewo me ɖe asi, elabena nu sia koe wodi tso amegbetɔwo katã si.’ (Nyagb. 12:13) Ne míagblɔe bubui la, ɖe wowɔ mí be míawɔ Mawu ƒe lɔlɔ̃nu. Eya ta, ne míesubɔa Yehowa la, míekpɔa dzidzɔ le agbe me. *\nDZIDZƆ ƑE VIÐEWO\nNe dzidzɔ si tsoa Mawu gbɔ va le mía si sum la, míava kpɔ viɖe siwo de ŋgɔ wu ale si míele sesem le mía ɖokui me ko. Le kpɔɖeŋu me, míava dze mía Fofo si le dziƒo la ŋu geɖe wu ne míeyi edzi le esubɔm dzidzɔtɔe esime míele kuxiwo me tom gɔ̃ hã. (5 Mose 16:15; 1 Tes. 5:16-18) Azɔ hã, ne dzidzɔ vavãtɔ su mía si la, míava kpɔe be menye ŋutilãmenunɔamesiwoe le vevie le agbe me o, eye míatsɔ nu geɖe wu asa vɔe le Mawu Fiaɖuƒea ta. (Mat. 13:44) Ne míekpɔ viɖe siwo do tso esia me la, míaƒe dzidzɔ adzi ɖe edzi, míaƒe dzi adze eme geɖe wu, eye míana ame bubuwo hã nakpɔ dzidzɔ.—Dɔw. 20:35; Flp. 1:3-5.\nEsi numekula aɖe si le Nebraska Yunivɛsiti, le Amerika, ku nu me le lãmesẽnya vovovowo ŋu vɔ la, eŋlɔ bena: “Ne dzidzɔ kple dzidzeme su asiwò fifia la, ate ŋu awɔe be lãmesẽnyawo nava de dziwò wu le etsɔme.” Esia wɔ ɖeka kple nya si Biblia gblɔ be: “Dzi kpɔdzidzɔ nye atike nyui.” (Lod. 17:22) Ɛ̃, ne èna wò dzidzɔ le dzidzim ɖe edzi la, ate ŋu ana nànɔ lãmesẽ nyui me.\nEya ta, togbɔ be míele ɣeyiɣi si me xaxawo bɔ ɖo me hã la, míakpɔ dzidzɔ vavãtɔ ne gbɔgbɔ kɔkɔea su mía si to gbedodoɖa, Yehowa ƒe Nyaa sɔsrɔ̃ kple ŋugbledede le eŋu me. Míagate ŋu ana míaƒe dzidzɔ nadzi ɖe edzi ne míedea ŋugble le yayra siwo su mía si fifia ŋu, ne míesrɔ̃a ame bubuwo ƒe xɔse, eye míedzea agbagba wɔa Mawu ƒe lɔlɔ̃nu. Ne míewɔa nu siawo katã la, ekema, nya si Psalmo 64:10 gblɔ be, “Ame dzɔdzɔe akpɔ dzidzɔ ɖe Yehowa ŋu, eye wòasii atso” la ava eme na mí.\n^ mm. 10 Míava dzro nɔnɔme nyui si nye dzigbɔgbɔ blewu me le nyati siawo siwo le vavam ɖe wo nɔewo yome, siwo ku ɖe ‘gbɔgbɔa ƒe kutsetsea’ ŋu, la dometɔ ɖeka me.\n^ mm. 20 Kpɔ nu bubu siwo nàte ŋu awɔ be wò dzidzɔ nadzi ɖe edzi la le aɖaka si nye “ Mɔ Bubu Siwo Dzi Nàto Adzi Wò Dzidzɔ Ðe Edzi” la me.\nMɔ Bubu Siwo Dzi Nàto Adzi Wò Dzidzɔ Ðe Edzi\nNɔ agbe tsɛ eye mègatsɔ nu geɖe akpa do agbae na ɖokuiwò o.—Luka 12:15.\nMègaminya taɖodzinu siwo gbɔ manya ɖo na wò o.—Mika 6:8.\nKpɔ egbɔ be wò gbe sia gbe dɔwɔnawo (abe dɔwɔɖui, sukudede, modzakaɖeɖe kple bubuawo) nagaxe mɔ ɖe wò gbɔgbɔmetaɖodzinuwo gbɔ ɖoɖo nu o.—Ef. 5:15, 16.\nMègadi nu geɖe akpa tso ɖokuiwò kple ame bubuwo si o.—Flp. 4:5.\nSrɔ̃ Noa, Daniel Kple Hiob Ƒe Xɔse Kple Woƒe Toɖoɖo\nÐe Nènya Yehowa Abe Ale Si Noa, Daniel Kple Hiob Nyae Enea?\nAGBEMEŊUTINYA Yehowa Tea Ŋu Wɔa Nu Sia Nu\nNu Kae Wòfia Be Ame Nanye Gbɔgbɔmeme?\nYi Edzi Nànɔ Tsitsim Le Gbɔgbɔ Me!\nNU NYUI SIWO LE MÍAƑE NUDZRAÐOƑE Woto Dutoƒonuƒowo Dzi Kaka Nya Nyuia Le Ireland\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA February 2018\nAudio Nu siwo woate ŋu aƒo ase ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA February 2018\nGBETAKPƆXƆ—TATA SI MÍESRƆ̃NA February 2018


Ðe Woate Ŋu Awɔ Dɔ Nyuiwo Le Sabat Dzia? | Yesu Ƒe Agbemeŋutinya\nÐe Woate Ŋu Awɔ Dɔ Nyuiwo Le Sabat Dzia?\nYESU ÐE GBEƑÃ LE YUDEA\nEDA GBE LE ŊUTSU AÐE ŊU LE TA AÐE TO\nGbeƒãɖeɖedɔ gã si Yesu wɔ le Galilea la tse ku ŋutɔ. Ke hã, esi Yesu gblɔ be, “Ele nam be magblɔ Mawu Fiaɖuƒe ŋuti nya nyui la na du bubuwo hã” la, menye du siwo le Galilea nutoa me koe nɔ susu me nɛ o. Eya ta eyi ɖaɖe “gbeƒã le ƒuƒoƒewo le Yudea.” (Luka 4:43, 44) Esɔ be wòwɔe nenema, elabena adame ɖo azɔ eye eteƒe madidi o woaɖu ŋkekenyui le Yerusalem.\nNya si Nyanyuigbalẽawo gblɔ tso subɔsubɔdɔ si Yesu wɔ le Yudea ŋu le ʋɛ ne míetsɔe sɔ kple nu si wogblɔ tso esi wòwɔ le Galilea ŋu. Ne ame siwo le Yudea ƒe akpa gãtɔ mexɔ Yesu ƒe gbedeasia o hã la, eyi edzi wɔ geɖe le gbeƒãɖeɖedɔa me, eye wòwɔ dɔ nyuiwo le afi sia afi si wòyi.\nAzɔ Yesu dze mɔ yina Yudea ƒe du vevitɔ si nye Yerusalem me hena ƒe 31 K.Ŋ. ƒe Ŋutitotoŋkekenyuia ɖuɖu. Le teƒe aɖe si ame geɖe nɔna, si te ɖe Alẽgboa ŋu la, ta aɖe si woyɔna be Betzata la le afi ma, eye akpata gã aɖe le eto. Dɔnɔwo, ŋkuagbãtɔwo, kple bunɔ geɖewo vaa ta sia to. Nu ka tae? Elabena amewo xɔe se be ne woblu tsia eye dɔnɔwo ge ɖe eme la, woahaya.\nSabat ŋkeke ɖo azɔ, eye Yesu kpɔ ŋutsu aɖe si le dɔ lém ƒe 38 sɔŋ la le ta la to. Yesu biae be: “Èdi be wò lãme nasẽa?” Ŋutsua ɖo eŋu be: “Aƒetɔ, ame aɖeke mele asinye akɔm ada ɖe ta la me ne woblu tsia o, eye kaka maɖo la, ame bubu gena ɖe eme doa ŋgɔ nam.”—Yohanes 5:6, 7.\nYesu gblɔ nya aɖe si awɔ nuku na ŋutsua kple ame sia ame si asee. Egblɔ be: “Tso! Tsɔ wò aba, eye nàzɔ.” (Yohanes 5:8) Nu ma tututue ŋutsua wɔ. Enumake ehaya eye wòtsɔ eƒe aba hedze azɔlizɔzɔ gɔme!\nEsi Yudatɔwo kpɔ ŋutsu sia la, womekpɔ dzidzɔ ɖe nukunu sia si dzɔ la ŋu o, ke boŋ wohe nya ɖe eŋu be: “Egbee nye Sabat, eye se meɖe mɔ be nàtsɔ wò aba o.” Ŋutsua ɖo eŋu na wo be: “Ame si da gbe le ŋunye lae gblɔ nam be, ‘Tsɔ wò aba, eye nàzɔ.’” (Yohanes 5:10, 11) Medzɔ dzi na Yudatɔwo be ame aɖe da gbe le ame ŋu le Sabat dzi o.\nWobiae be, “Ame kae gblɔ na wò be, ‘Tsɔ wò aba, eye nàzɔ’?” Nu ka tae wobia nya ma ŋutsua? Elabena Yesu “dzo le afi ma hebu ɖe ameha la dome,” eye ŋutsu si ŋu wòda gbea le la menya Yesu ƒe ŋkɔ o. (Yohanes 5:12, 13) Gake ŋutsu sia agava do go Yesu. Emegbe le gbedoxɔa me la, ŋutsua kpɔ Yesu, eye wòdze sii be eyae nye ame si da gbe le ye ŋu le ta la to.\nŊutsu si ŋu woda gbe le la kpɔ Yudatɔ siwo bia nyae ku ɖe ame si da dɔa nɛ ŋu. Egblɔ na wo be Yesue da dɔa na ye. Esi Yudatɔwo se esia la, woyi Yesu gbɔ. Ðe woyi be yewoase nu si gbɔ wòtso be Yesu te ŋu wɔ nukunu siawo gbegbea? Ao. Ke boŋ ɖe woyi be yewoaɖe vodada na Yesu be ewɔ nu nyuiwo le Sabat dzi. Eye wode asi eyome titi me gɔ̃ hã!\nNu ka tae Yesu ɖo ta Yudea, eye nu kae wòyi edzi nɔ wɔwɔm?\nNu ka tae ame geɖe yia ta si woyɔna be Betzata la to?\nNukunu kae Yesu wɔ le ta la to, eye aleke Yudatɔ aɖewo wɔ nu ɖe nu si dzɔ la ŋui?\nNe mehiã be Kristotɔwo nawɔ ɖe Sabat ƒe sea dzi o ɖe, ke nu ka tae Biblia gblɔ be Sabat ƒe sea nye nubabla mavɔ?


Hiob 7 | Biblia Le Internet Dzi | Xexe Yeye Gɔmeɖeɖe\nHiob yi eƒe nyaŋuɖoɖoa dzi (1-21)\nAgbe le abe hloloetsotso ɖaa ene (1, 2)\n“Nu ka tae nèɖe ŋku tɔm?” (20)\n7 “Ðe menye hloloetsotso dzi koe amegbetɔwo le le anyigba dzi oa,Eye ɖe eƒe ŋkekewo mele abe apaɖila ƒe ŋkekewo ene oa?+ 2 Ele vɔvɔli dim vevie abe kluvi ene,Eye wòle eƒe fetu lalam vevie abe apaɖila ene.+ 3 Ale ɣleti dzodzrowo sɔŋ koe su asinye,Eye zã siwo yɔ fũu kple hiãkame koe wotsɔ nam.+ 4 Ne memlɔ anyi la, megblɔna be, ‘Ɣekaɣi gɔ̃e mele fɔfɔ ge?’+ Gake ŋu gbea keke eye metsia zãdomadɔlɔ̃e henɔa togotogoe ƒom va se ɖe fɔŋli. 5 Nye ŋutilã katã dze nyé, eye wòƒo ke;+Abi xɔ nye ŋutilã katã ŋu hele tsi tsyɔm yoyoyo.+ 6 Nye ŋkekewo le du ɖim wu avɔlɔ̃ʋu,+Eye wo nu yi mɔkpɔkpɔ aɖeke manɔmee.+ 7 Ðo ŋku edzi be nye agbe nye ƒuƒu dzro ko,+Be nye ŋkuwo magakpɔ dzidzɔ* akpɔ gbeɖe o. 8 Ŋku si kpɔam fifia la magakpɔm azɔ o,Wò ŋkuwo adim, ke nyemanɔ anyi o.+ 9 Ale si alilikpo kakana hebunae la,Nenemae ame si yia Tsiẽƒe* la, megagbɔna o.+ 10 Magatrɔ ava eƒe aƒe me azɔ o,Eye eƒe nɔƒe magadze sii azɔ o.+ 11 Eya ta nyemalé nye nu o. Maƒo nu le nye gbɔgbɔ si le nu xam la ta;Mafa konyi le nye vevesese helĩhelĩ la me!*+ 12 Atsiaƒue menyea, alo ƒumelã klitsue menye,Hafi nèɖo dzɔla ɖe ŋunyea? 13 Ne megblɔ be, ‘Nye dɔƒe afa akɔ nam;Nye aba aɖe nye dzimaɖitsitsi dzi akpɔtɔ nam la, 14 Ekema ètsɔa drɔ̃ewo doa vɔvɔ̃ namEye nètsɔa ŋutegawo doa ŋɔdzi nam, 15 Ale be medina* be gbɔgbɔ natsi ƒonye,Ɛ̃, be maku wu nye ŋutilã sia.*+ 16 Menyɔ ŋu nye agbe;+ nyemegadi be manɔ agbe o. Ðe asi le ŋunye, elabena nye ŋkekewo le abe ƒuƒu ene.+ 17 Nu kae amegbetɔ nye, be nàtsɔ ɖe le eme nɛ,Eye nàtsɔ susu aɖo eŋu?*+ 18 Nu ka tae nànɔ ŋku lém ɖe eŋu ŋdi sia ŋdiEye nànɔ edom kpɔ aɖabaƒoƒo sia aɖabaƒoƒo?+ 19 Mèle ŋku ɖe ge ɖa le ŋunye oa,Eye mèle asi ɖe ge le ŋunye mami ta teti oa?+ 20 Ne mewɔ nu vɔ̃ la, nu kae magblẽ le wò, Ame si léa ŋku ɖe amegbetɔwo ŋu la ŋuti?+ Nu ka tae nèɖe ŋku tɔm? Ðe mezu agba na wòa? 21 Nu ka tae màtsɔ nye dzidadawo ake,Eye màɖe asi le nye vodadawo ŋu o? Elabena eteƒe madidi o mayi ketu me,+Àdim, ke nyemanɔ anyi o.”\n^ Egɔmeɖeɖe tẽe, “nu nyuiwo.”\n^ Alo, “Mafa konyi le nye luʋɔ ƒe vevesese me!”\n^ Alo, “nye luʋɔ di.”\n^ Egɔmeɖeɖe tẽe, “nye ƒu siawo.”\n^ Alo, “nàtsi dzi ɖe eŋu.”


HAKPALA Dawid do gbe ɖa le ha aɖe si wòkpa me be: “Mawu, wɔ dzi dzadzɛ aɖe nam, eye nade gbɔgbɔ yeye, si li ke la, menye! Gatsɔ wò xɔname do dzidzɔ nam, eye natsɔ gbɔgbɔ, si me lɔlɔ̃nu le la, lém ɖe asi!” (Psalmo 51:12, 14) Esi Dawid trɔ dzime le eya kple Bat-Seba ƒe nu vɔ̃ wɔwɔ vɔ megbe la, eƒo koko na Yehowa Mawu be wòaklɔ yeƒe dzi ŋu eye wòade gbɔgbɔ, alo tamesusu ƒe nɔnɔme yeye ye me, bene yeawɔ nu dzɔdzɔe.\nÐe Yehowa wɔa dzi yeye dea mía me, alo dea lɔlɔ̃nu faa ƒe gbɔgbɔ yeye gɔ̃ hã mía mea? Alo dzi dzadzɛa nye nu si wòle be míaku kutri atu ɖo ahakpɔ etaa? “Yehowa doa dziwo kpɔna,” gake afi kae wòkpɔa ŋusẽ ɖe nu siwo yia edzi le mía me dzi sena ɖo? (Lododowo 17:3; Yeremya 17:10) Ŋusẽ ka gbegbee wòkpɔna ɖe míaƒe agbe, míaƒe dzimedidiwo, kple míaƒe nuwɔnawo dzi?\nAle si wozã Mawu ƒe ŋkɔ zi enyi sɔŋ le Lododowo ta 16 ƒe kpukpui asieke gbãtɔawo me la fia ale si míaɖe mɔ Mawu nafia mɔ mí le agbe me, ale be míaƒe ‘tameɖoɖowo nadze dzi’ la mí. (Lododowo 16:3) Kpukpui 10 tsɔ yi 15 he susu yi fia alo dziɖula ƒe agbanɔamedzi dzi.\n“Dzi Ƒe Tameɖoɖowo”—Ame Ka Ƒe Agbanɔamedzie?\nLododowo 16:1a gblɔ be: ‘Amegbetɔ tɔ enye dzi ƒe tameɖoɖowo.’ Edze ƒã be “dzi ƒe tameɖoɖowo” nye míaƒe agbanɔamedzi. Yehowa medzraa míaƒe dzi ɖo nukutɔe, alo naa lɔlɔ̃nu faa ƒe gbɔgbɔ mí o. Ele be míadze agbagba be eƒe Nya, Biblia, me sidzedze vavã nasu mía si, míade ŋugble tso nu siwo míesrɔ̃na ŋu, eye míana míaƒe tamesusuwo nawɔ ɖeka kple etɔwo.—Lododowo 2:10, 11.\nKe hã, “dzi dzadzɛ” kple “gbɔgbɔ yeye” si Dawid bia fia be enya be nu vɔ̃ wɔwɔ ƒe didi le ye me, eye be ehiã be Mawu nakpe ɖe ye ŋu yeaklɔ yeƒe dzi ŋu. Esi míede blibo o ta la, anɔ bɔbɔe be míaƒo mía ɖokui ɖe “ŋutilã ƒe dɔwɔwɔwo” me. (Galatiatɔwo 5:19-21) Be ‘míawu míaƒe ŋutinu, siwo le anyigba dzi; ahasiwɔwɔ, makɔmakɔnyenye, fiẽŋufiẽŋui, nudzodzro vɔ̃ kple ŋukeklẽ’ la, míahiã Yehowa ƒe kpekpeɖeŋu. (Kolosetɔwo 3:5) Aleke gbegbe wòle vevie be míado gbe ɖa abia eƒe kpekpeɖeŋu bene míagana ta le tetekpɔ me o, eye míaɖe nu vɔ̃ ƒe dzodzrowo ɖa le míaƒe dzi mee nye esi!\nÐe míate ŋu akpe ɖe ame bubuwo ŋu le woƒe “dzi ƒe tameɖoɖowo” mea? Biblia gblɔ be: “Ame aɖewo ƒe nuƒoƒo le abe yitɔame ene; ke nunyalawo ƒe aɖe daa gbe le ame ŋu.” (Lododowo 12:18) Ɣekaɣie míaƒe aɖe daa gbe le amewo ŋu? Ne ‘aɖea ƒe ŋuɖoɖo tso Yehowa gbɔ’ ko, si fia be ne míegblɔa gbɔgbɔ me nyateƒenya siwo le eteƒe.—Lododowo 16:1b.\nBiblia gblɔ be: “Ame ƒe dzi la, alakpatɔ wònye wu nuwo katã, nu gbegblẽ wònye.” (Yeremya 17:9) Enɔa bɔbɔe be míaƒe kpɔɖeŋudzia nanɔ eɖokui nu ɖem eye wòanɔ eɖokui flum. Esime blema Israel Fia Salomo nɔ nu xlɔ̃m ku ɖe afɔku sia ŋu la, egblɔ be: ‘Ame ƒe zɔzɔmewo katã dzana le eya ŋutɔ ŋku me; ke Yehowa ye daa gbɔgbɔwo kpɔna.’—Lododowo 16:2.\nAmeɖokuilɔlɔ̃ ate ŋu ana be míanɔ míaƒe vodadawo nu ɖem, anɔ míaƒe nɔnɔme gbegblẽwo ɣlam, eye míado kpo míaƒe vɔ̃ɖinyenye kpɔkpɔ adze sii. Gake womate ŋu aflu Yehowa ya o. Edaa gbɔgbɔwo kpɔna. Ame ƒe gbɔgbɔe nye tamesusu ƒe nɔnɔme si kpɔa ŋusẽ ɖe eyama dzi, eye esia do ƒome kple eƒe dzi. Nu si dzi ame ƒe gbɔgbɔ ƒe dɔwɔwɔ nɔa te ɖo wue nye eƒe kpɔɖeŋudzia ƒe dɔwɔwɔ, si ku ɖe míaƒe tamesusuwo, seselelãmewo, kple dzimedidiwo ŋu. Gbɔgbɔae Ame si “doa dziwo kpɔna” la dana kpɔna, eye amedzidede alo ameŋkumekpɔkpɔ aɖeke menɔa eƒe ʋɔnudɔdrɔ̃ me o. Nunya le eme be míakpɔ míaƒe gbɔgbɔa ta.\n“Tsɔ Wò Dɔwo De Asi Na Yehowa”\nTameɖoɖo bia tamebubu—enye dzia ƒe dɔwɔna. Zi geɖe la, nuwɔnawo kplɔa tameɖoɖowo ɖo. Ðe míakpɔ dzidzedze le míaƒe agbagbadzedzewo mea? Salomo gblɔ be: ‘Tsɔ wò dɔwo de asi na Yehowa; ekema wò tameɖoɖowo adze dzi.’ (Lododowo 16:3) Be míatsɔ míaƒe dɔwo ade asi na Yehowa bia be míaɖo ŋu ɖe eyama ŋu ahaka ɖe eyama dzi, atsɔ mia ɖokui akee—si fia be míaɖe agba le míaƒe abɔta ada ɖe etɔ dzi, le kpɔɖeŋumɔ nu. Hakpala la dzi ha be: “Tsɔ wò mɔwo gblẽ ɖe Yehowa dzi, eye naɖo ŋu ɖe eŋu, ekema awɔe ade goe.”—Psalmo 37:5.\nGake be míaƒe tameɖoɖowo nadze edzi la, ele be woawɔ ɖeka kple Mawu ƒe Nya la, eye míaɖo wo kple susu nyui. Tsɔ kpe ɖe eŋu la, ele be míado gbe ɖa abia Yehowa ƒe kpekpeɖeŋu eye míadze agbagba vevie awɔ mía tɔ sinu bene míawɔ ɖe Biblia ƒe aɖaŋuɖoɖowo dzi. Ne míele nɔnɔme sesẽwo kple dodokpɔwo me tom la, ele vevie be ‘míatsɔ míaƒe nyawo adro ɖe Yehowa dzi,’ elabena ‘akpɔ mía ta.’ Le nyateƒe me la, ‘mana ke naɖe le ame dzɔdzɔe te akpɔ gbeɖe o.’—Psalmo 55:23.\n‘Nu Sia Nu, Si Yehowa Wɔ La Kple Etɔe Li’\nNu bubu ka hãe ate ŋu ado tso míaƒe dɔwo dede asi na Yehowa me? Fia nunyala la gblɔ be: ‘Nusianu, si Yehowa wɔ la, kple etɔe li.’ (Lododowo 16:4a) Xexea katã Wɔla la nye tameɖoɖo ƒe Mawu. Ne míetsɔ míaƒe dɔwo de esi me la, dɔ ɖɔʋu siwo ŋu viɖe le, si me tofloko kple nu dzodzro aɖeke menɔna o, va yɔa míaƒe agbe me. Eye tameɖoɖo si le Yehowa si ɖe anyigba la kple amegbetɔ siwo le edzi ŋu la nye tame mavɔ. (Efesotɔwo 3:11) Emè anyigba, eye wòwɔe “be woanɔ edzi.” (Yesaya 45:18) Gawu la, tame si wòɖo ɖe ameƒome si le anyigba dzi ŋu ava eme godoo. (Mose I, 1:28) Agbe si wotsɔ ɖe adzɔgbe na Mawu la anɔ anyi ayi ɖe mavɔ me, eye tameɖoɖo mavɔ anɔ eŋu.\nYehowa wɔ ‘ame vɔ̃ɖiwo hã hena dzɔgbevɔ̃egbe.’ (Lododowo 16:4b) Menye eyae wɔ ame vɔ̃ɖiwo o, elabena “eƒe nuwɔwɔ de blibo.” (Mose V, 32:4) Ke hã, eɖe mɔ be woanɔ anyi, eye woayi edzi anɔ agbe va se ɖe esime wòakpɔe be ɣeyiɣi de na ye azɔ be yeahe to na wo vevie. Le kpɔɖeŋu me, Yehowa gblɔ na Egipte fia Farao be: “Megblẽ wò ɖi vaseɖe fifi, bena maɖe nye ŋusẽ afia wò, eye woakafu nye ŋkɔ le anyigba blibo la katã dzi.” (Mose II, 9:16) Fuwɔame Ewoawo kpakple Farao kple eƒe aʋakɔwo tsɔtsrɔ̃ le Ƒudzĩa me nye Mawu ƒe ŋusẽ si ɖeke mesɔ kplii o ɖeɖe fia si womaŋlɔ be akpɔ gbeɖe o.\nYehowa ate ŋu atrɔ asi le nɔnɔmeawo ŋu ale gbegbe be ame vɔ̃ɖiwo nawɔ eƒe tameɖoɖowo dzi le woƒe manyamanya me. Hakpalaa gblɔ be: “Amegbetɔwo ƒe dɔmedzoe anye kafukafu na wò, eye dɔmedzoe ƒe susɔea natsɔ abla ali dzii.” (Psalmo 76:11) Yehowa ate ŋu aɖe mɔ ame vɔ̃ɖiwo naɖe woƒe dziku ɖe esubɔlawo ŋu—gake va se ɖe afia aɖe ko, bene wòatsɔ ana hehe wo ahamla wo. Esi wu esia la, Mawu ŋutɔ atsɔe aɖo eɖokui dzi.\nEsi Yehowa le kpekpeɖeŋu nam esubɔla ɖokuibɔbɔlawo la, nu kae wòawɔ na dadalawo kple ɖokuidoɖedzilawo ya? Israel fiaa gblɔ be: ‘Dadalawo katã nye ŋunyɔ na Yehowa. Mina mítso gbe; ne woahagbe tohehe na wo fĩ!’ (Lododowo 16:5) “Dadalawo” akpe asi ɖe wo nɔewo ŋu ya, gake womagbe tohehe na wo o. Eya ta nunya le eme be míatu ɖokuibɔbɔ ƒe gbɔgbɔ ɖo, eɖanye sidzedze ka kee ɖasu mía si loo, ŋutete kae ɖale mía si loo, alo subɔsubɔ ƒe mɔnukpɔkpɔ kawoe ɖasu mía si o.\nEsi wodzi mí ɖe nu vɔ̃ me ta la, míetea ŋu wɔa vodada bɔbɔe. (Romatɔwo 3:23; 5:12) Nu kae ate ŋu akpe ɖe mía ŋu míaƒo asa na ɖoɖo siwo akplɔ mí ade nu vɔ̃ me la wɔwɔ? Lododowo 16:6 gblɔ be: ‘Lɔlɔ̃ kple nyateƒe wotsɔna léa avu vodada, eye Yehowa vɔvɔ̃ wotsɔna tsria vɔ̃e.’ Togbɔ be amenuveve ƒe lɔlɔ̃ kple nyateƒee Yehowa tsɔna léa avu míaƒe vodadawo hã la, Yehowa vɔvɔ̃ ye nana míawo ya míetsria nu vɔ̃ wɔwɔ. Aleke wòle vevie be míatu vɔvɔ̃ na nu si ado dziku na Mawu wɔwɔ ɖo atsɔ akpe ɖe lɔlɔ̃ na eyama kple ŋudzedzekpɔkpɔ ɖe eƒe lɔlɔ̃ɖeɖefia ŋu ŋui enye esi!\nMawuvɔvɔ̃ gena ɖe míaƒe dzi me ne míetu vɔvɔ̃ kple bubu deto ɖo na Mawu ƒe ŋusẽ triakɔ la. Wò ya bu eƒe ŋusẽ si dzena le nuwɔwɔwo me ŋu kpɔ ko! Esi wòhe blemafofo Hiob ƒe susu yi Mawu ƒe ŋusẽ si dze le eƒe nuwɔwɔwo me dzi la, Hiob gbugbɔ eƒe nukpɔsusu ɖɔ ɖo. (Hiob 42:1-6) Ne míexlẽ nu tso Biblia me nuŋlɔɖi siwo ku ɖe ale si Yehowa wɔ nu kple eƒe amewoe ŋu hede ŋugble le wo ŋu la, ɖe mewɔa dɔ ɖe míawo hã dzi oa? Hakpala la dzi ha be: “Miva, ne miakpɔ Mawu ƒe dɔwɔwɔ; eya, amesi wɔ nu dziŋɔwo ɖe amegbetɔviwo ŋu!” (Psalmo 66:5) Mele be míabu Yehowa ƒe amenuveve ƒe lɔlɔ̃ nu tsɛ o. Esi Israel viwo ‘dze aglã ɖe Mawu ŋu, eye wodo dziku na eƒe gbɔgbɔ kɔkɔe la, Yehowa trɔ zu futɔ na wo, eye eya ŋutɔ wɔ avu kpli wo.’ (Yesaya 63:10) Le go bubu me la, ‘ne ame aɖe ƒe zɔzɔme dze Yehowa ŋu la, enana be eƒe futɔwo ke hã nɔa ŋutifafa me kplii.’ (Lododowo 16:7) Takpɔkpɔ kae nye esi Yehowa vɔvɔ̃ nye na mí!\nFia nunyala la gblɔ be: ‘Nu ʋee, si ŋu dzɔdzɔenyenye kpe ɖo, nyo wu nukpɔkpɔ geɖe, si ŋu nu madzɔmadzɔ wɔwɔ kpe ɖo.’ (Lododowo 16:8) Lododowo 15:16 gblɔ be: “Nu vi nɔamesi, si ŋu Yehowa-vɔvɔ̃ kpe ɖo la, nyo wu kesinɔnu geɖe, si me dzimaɖeɖi le.” Nyateƒee, Mawu vɔvɔ̃ bubutɔe le vevie ŋutɔ be míayi edzi awɔ nu dzɔdzɔe.\n“Amegbetɔ Ƒe Dzi Susua Eƒe Mɔ Ŋu”\nWowɔ amegbetɔ eye wona tiatiawɔblɔɖee, eye ate ŋu ade vovototo nyui kple vɔ̃ dome. (Mose V, 30:19, 20) Ŋutete le míaƒe kpɔɖeŋudzia si be wòada susu vovovowo akpɔ ahatia ɖeka alo esiwo wu nenema. Esi Salomo nɔ eɖem fia be tiatiawɔwɔ nye míaƒe agbanɔamedzi la, egblɔ be: ‘Amegbetɔ ƒe dzi susua eƒe mɔ ŋu.’ Ne ewɔ esia vɔ ko la, ‘Yehowa ye fiaa mɔ eƒe afɔɖeɖe.’ (Lododowo 16:9) Esi wònye be Yehowa ate ŋu afia mɔ míaƒe afɔɖeɖewo ta la, nunya anɔ eme be míadi eƒe kpekpeɖeŋu eye míaƒe “tameɖoɖowo adze dzi.”\nAbe ale si míekpɔe va yi ene la, dzia nye alakpatɔ eye ate ŋu ana nukpɔsusu totrowo nasu mía si. Le kpɔɖeŋu me, ame aɖe ate ŋu awɔ nu vɔ̃, eye eƒe dzi nanɔ eɖokui nu ɖem. Le esi teƒe be wòadzudzɔ nu vɔ̃a wɔwɔ la, amea ate ŋu abu ɖe tame be Mawu nye amelɔ̃la, dɔmenyotɔ, nublanuikpɔla, eye wòtsɔna kena. Ame ma gblɔna le eƒe dzi me be: “Mawu ƒe ŋku dzo le edzi, eɣla eƒe mo, eye mele ekpɔ ge akpɔ gbeɖegbeɖe o.” (Psalmo 10:11) Ke hã, mesɔ o eye afɔku le eme hã be woabu Mawu ƒe nublanuikpɔkpɔ nu maɖinui.\n“Nudanu Nyui Kple Nudada Nyui Tso Yehowa Gbɔ”\nSalomo ɖe eƒe susu ɖa tso amegbetɔ siwo le anyigba dzi ƒe dzi kple woƒe nuwɔnawo ŋu hetrɔ ɖe fiawo tɔwo ŋu, eye wògblɔ be: ‘Afiatsotso le fia ƒe nuyiwo me; eƒe nu mada le ʋɔnudɔdrɔ̃ me o.’ (Lododowo 16:10) Esia ava eme godoo le Fia Yesu Kristo, si woɖo zi dzi la, gome. Aɖu anyigba dzi le ɖekawɔwɔ me kple Mawu ƒe lɔlɔ̃nu.\nEsi fia nunyalaa nɔ asi fiam dzɔdzɔenyenye kple ʋɔnudɔdrɔ̃ tsoƒe la, egblɔ be: ‘Nudanu nyui kple nudada nyui tso Yehowa gbɔ; eƒe nuwɔwɔ enye nudakpewo le akplo me.’ (Lododowo 16:11) Nudanu nyui kple nudada nyui tsoa Yehowa gbɔ. Mele be fia ŋutɔ naɖo dzidzenu mawo na eɖokui ale si wòdii o. Esime Yesu nɔ anyigba dzi la, egblɔ be: “Nyemele naneke wɔm le ɖokuinye si o; abe alesi mesena la, nenema ŋu medrɔ̃a ʋɔnu ɖo, eye nye ʋɔnudɔdrɔ̃ la le dzɔdzɔe; elabena nyemedia nye ŋutɔ nye lɔlɔ̃nu o, ke boŋ amesi dɔm ɖa la ƒe lɔlɔ̃nu ko.” Míate ŋu akpɔ mɔ be Vi, si Fofo la ‘tsɔ ʋɔnudɔdrɔ̃ la katã de asi na’ la, adrɔ̃ ʋɔnu dzɔdzɔe si de blibo.—Yohanes 5:22, 30.\nNu bubu ka hãe míakpɔ mɔ be fia si le Yehowa teƒe nawɔ? Israel fia gblɔ be: ‘Nu vɔ̃ɖi wɔwɔ enye ŋunyɔ na fiawo; elabena dzɔdzɔenyenye nana fiazikpui lia ke.’ (Lododowo 16:12) Mawu ƒe gɔmeɖose dzɔdzɔeawoe kplɔa Mesia Fiaɖuƒea. Nubabla aɖeke mele woa kple “zikpui, si tsɔa hiãkame ɖoa anyi” la dome o.—Psalmo 94:20; Yohanes 18:36; Yohanes I, 5:19.\nFia Ƒe Ŋudzedzekpɔkpɔ Ƒe Amesisusu\nAleke wòle be fia bubutɔ teviwo nawɔ nui? Salomo gblɔ be: ‘Nuyi dzɔdzɔe dzea fiawo ŋu; eye amesi ƒe nyawo le eteƒe la, wolɔ̃na. Fia ƒe dziku enye ku ƒe dɔla; ke nunyala faa dzi nɛ.’ (Lododowo 16:13, 14) Yehowa subɔlawo bua nya sia be enye nya vevi, eye woƒoa wo ɖokui ɖe Fiaɖuƒegbeƒãɖeɖedɔa kple nusrɔ̃lawɔwɔdɔa me vevie. (Mateo 24:14; 28:19, 20) Wonyae be yewoƒe nuyiwo zazã alea doa dzidzɔ na Mesia Fia, Yesu Kristo. Fia sẽŋu si nye amegbetɔ ƒe dziku nufafa kple eƒe ŋudzedzekpɔkpɔ didi nye nu si me nunya le vavã. Ke ɖe nunya manɔ eme ŋutɔ be woadi Mesia Fia la ƒe ŋudzedzekpɔkpɔ oa?\nSalomo yi edzi be: ‘Ne fia ƒe mo kɔ la, agbee wònye, eye eƒe ŋudzedzekpɔkpɔ le abe adametsiɖoɖo ene.’ (Lododowo 16:15) Nyagbɔgblɔ “ne fia ƒe mo kɔ” fia eƒe ŋudzedzekpɔkpɔ ɖe ame ŋu, abe ale si ko ‘Yehowa ƒe ŋku me kekeli’ fia eƒe ŋudzedzekpɔkpɔ ɖe ame ŋu ene. (Psalmo 44:4; 89:16) Abe ale si ko alilikpo dodo ɖoa kpe edzi be tsi le dzadza ge ahana nukuwo nanyo ene la, fia ƒe ŋudzedzekpɔkpɔ nye kpeɖodzi be nu nyuiwo le ŋgɔ gbɔna. Agbenɔnɔ le Mesia Fia ƒe dziɖuɖu te ayɔ fũ kple dzidzɔ kpakple nudzedziname ɖeɖe sɔŋ, abe ale si ko wònɔ le Fia Salomo ƒe dziɖuɣi me le mɔ sue aɖe nu ene.—Psalmo 72:1-17.\nEsi míele Mawu ƒe Fiaɖuƒea lalam be wòava kpɔ ŋusẽ ɖe nu sia nu si le ɣea te dzi la, mina míadi eƒe kpekpeɖeŋu le míaƒe dziwo ŋu kɔklɔ me. Gakpe ɖe eŋu la, mina míaɖo ŋu ɖe Yehowa ŋu eye míatu mawuvɔvɔ̃ ɖo. Ekema míate ŋu aka ɖe edzi bliboe be míaƒe “tameɖoɖowo adze dzi.”—Lododowo 16:3.\nGɔmesese ka nue Yehowa wɔ “ame vɔ̃ɖiwo hã hena dzɔgbevɔ̃egbe” le?


Psalmowo 38 | Biblia Le Internet Dzi | Xexe Yeye Gɔmeɖeɖe\nDzimetrɔla si le veve sem ƒe gbedodoɖa\n“Metɔtɔ, eye medo dɔgɔ̃e” (6)\nYehowa ɖoa to ame siwo kpɔa esinu (15)\n“Nye nu vɔ̃wo na metsi dzimaɖi” (18)\nDavid ƒe ha, be wòanye ŋkuɖodzi. 38 Oo Yehowa, mègaka mo nam le dziku me o,Eye mègaɖɔm ɖo le dɔmedzoe me o.+ 2 Elabena wò aŋutrɔwo ƒo ɖem yi ememe,Eye wò asi sẽ ɖe dzinye.+ 3 Nye ameti bliboa medze dɔ* le wò dɔmedzoe ta. Nye ƒuwo me mefa nam o le nye nu vɔ̃wo ta.+ 4 Elabena nye vodadawo kɔ gbɔ tanye;+Wole abe agba kpekpe si wu tsɔtsɔ nam ene. 5 Nye abiwo le ʋeʋẽm hele tsi tsyɔm yoo,Le nye bometsitsi ta. 6 Metɔtɔ, eye medo dɔgɔ̃e;Melé blanui le yiyim ŋkeke blibo la katã. 7 Elabena nye lãme* ʋu dzo hɛ̃e;Eye nye ameti bliboa dze dɔ.+ 8 Nye lãme tu, eye megbã gudugudu;Nye dzi le veve sem hena mele ŋeŋem sesĩe. 9 Oo Yehowa, nye didiwo katã le ŋkuwòme,Eye nye hũɖeɖewo mele ɣaɣla ɖe wò o. 10 Nye dzi le tsotsom kpokpokpo, ŋusẽ vɔ le ŋunye,Eye nye ŋkuwo dzi tsyɔ.*+ 11 Xɔ̃nyewo kple nye zɔhɛwo ƒo asa nam le nye fuwɔame la ta,Eye nye ame nyanyɛwo hã le adzɔge nam. 12 Ame siwo le nye agbe* yome tim la tre mɔ̃ nam;Ame siwo le vɔ̃ dim nam la le nu ƒom le nye gbegblẽ ŋu;+Wole alakpanyawo gblɔm ŋkeke blibo la katã. 13 Ke mele abe tokunɔ ene, nyemele naneke sem o;+Eye mele abe aɖetututɔ ene, nyemake nu o.+ 14 Mele abe tokunɔ,Si ƒe nu me nya aɖeke mele wòatsɔ aɖo nya ŋui o la ene. 15 Elabena Oo Yehowa, asiwònu kpɔm mele,+Oo Yehowa nye Mawu, ètɔ nam.+ 16 Elabena megblɔ be: “Mègana woatso aseye le tanyeAlo ado wo ɖokuiwo ɖe dzi ɖe ŋunye ne nye afɔ ɖiɖi o.” 17 Elabena nye anyidzedze gbɔ megadidi o,Eye vevesese dzi ko mele.+ 18 Meʋu nye vodada me;+Nye nu vɔ̃wo na metsi dzimaɖi.+ 19 Ke nye futɔwo tri akɔ* hesesẽ,*Eye ame siwo léa fum dzodzro hã sɔ gbɔ ŋutɔ. 20 Wotsɔ vɔ̃ ɖo nyui teƒe nam;Wotso ɖe ŋunye le esi meti nyui yome ta. 21 Oo Yehowa, mègagblẽm ɖi o. Oo Mawu, mèganɔ adzɔge tso gbɔnye o.+ 22 Va kaba nàva xɔ nam,Oo Yehowa, nye xɔnametɔ.+\n^ Egɔmeɖeɖe tẽe, “Agbagbeƒe aɖeke mele nye lãme o.”\n^ Egɔmeɖeɖe tẽe, “alime.”\n^ Egɔmeɖeɖe tẽe, “Eye kekeli dzo le nye ŋkuwo dzi.”\n^ Egɔmeɖeɖe tẽe, “le agbe.”\n^ Agate ŋu afia, “Ke ame siwo lé fum dzodzro la sɔ gbɔ.”


Eye nusianu, si miewɔna le nuƒoƒo alo dɔwɔwɔ me la, miwɔ ye katã le Kristo Yesu ƒe ŋkɔa dzi, eye mida akpe na Mawu Fofo la le eyama me. Mi nyɔnuwo la, mibɔbɔ mia ɖokui na mia srɔ̃wo, abe alesi wòdze le Aƒetɔ la me ene. Mi ŋutsuwo la, milɔ̃ mia srɔ̃wo, eye migawɔ dɔmevevi le wo ŋu o. Mi ɖeviwo la, miɖo to mia dzilawo le nusianu me; elabena esia dze Aƒetɔ la ŋu nyuie. Mi fofowo la, migado dziku na mia wo, bene dzika nagatso wo ƒo o. Mi dɔlawo la, miɖo to miaƒe aƒetɔwo le ŋutilã nu le nusianu me; menye le ame ŋku me nuwɔwɔ me, abe alesi wòdzea amewo ŋu la ene o, ke boŋ le dzimekɔkɔ me le Aƒetɔ la vɔvɔ̃ me; eye nusianu, si ke miewɔna la, mi wɔe tso dzi me, abe Aƒetɔ lae miewɔe na ene, eye menye na amewo o,\n5 Mose 23:17\nKe boŋ woatsi gbɔwò le wò duwo dometɔ ɖeka, si dze eŋu wotia la me, eye megatee ɖe anyi o.\nNyagblɔla Salomo 9:10\nNusianu, si wò asi ate ŋu awɔ la, wɔe kple wò ŋusẽ; elabena nuwɔwɔ alo tamebubu, sidzedze alo nunya mele tsieƒe, afisi yi ge nala o.\nKe ne eya, si nye nyateƒegbɔgbɔ va la, akplɔ mi ayi ɖe nyateƒe blibo la katã me; elabena maƒo nu le ye ŋutɔ ɖokui si o; ke boŋ nusianu, si ke wòase la, eya wòagblɔ, eye wòagblɔ nusiwo gbɔna la, afia mi.\n3 Mose 19:13-18\n Megate hawòvi ɖe anyi o, eye megada adzoe o. Megana agbatedɔwɔla ƒe fetu natsi gbɔwò ŋu nake ɖe edzi o. Megaɖe alɔme le mumuitɔ ŋu o, eye megada nu ɖe ŋkuagbãtɔ ŋgɔ, be wòakli o, ke boŋ vɔ̃ wò Mawu la. Nyee nye Yehowa! Migawɔ apasa le ʋɔnudɔdrɔ̃ me o. Mígade ame dahe dzi o, eye migakpɔ amegãwo ŋku me o; ke boŋ mídrɔ̃ ʋɔnu mia nɔewo ɖe teƒe. Meganye sakplitɔ nɔ yiyim le wò dukɔ me viwo dome o; eye megaka ɖe dzi, be woatso kufia na hawòvi o. Nyee nye Yehowa! Megalé nɔviwò ɖe do me o, ke boŋ gbe nya nɛ, ne magana nahe nuvɔ̃ ava ɖokuiwò dzi o. Megawɔ wɔɖenui o, eye megalé dɔmedzoe, si wò dukɔ me viwo do na wò la, ɖi o; ke boŋ nalɔ̃ hawòvi abe ɖokuiwò ene. Nyee nye Yehowa!\nAmesi wɔa nuteƒe le nu suetɔ ke me la, enyea nuteƒewɔla le nu geɖewo hã me, eye amesi woa nu madzɔmadzɔ le nu suetɔ ke me la, enyea nu madzɔmadzɔ wola le nu geɖewo hã me.\n Nuɖanu amebatɔ enye ŋunyɔ na Yehowa; ke nudanu blibo dzea eŋu. Afisi dàda le la, afima ŋukpe hã le; ke amesiwo bɔbɔa wo ɖokui ɖe anyigba la, si me nunya le? Fɔmaɖi enye nuteƒewɔlawo kplɔla; ke alakpa tsrɔ̃a ame mawɔnuteƒewo.\nAme dahe, si fɔɖiɖi mele eƒe zɔzɔme ŋu o la, nyo wu amesi alakpa le eƒe nuƒoƒo me, eye wonye bometsila.\nNe dɔ le wò ketɔ wum la, na aboloe wòaɖu, eye ne tsikɔ le ewum la, na tsii wòano;\nEyaŋuti Mawu tsɔ wo de asi na ahɔhlɔ̃bɔbɔ yomenɔnɔ; elabena woƒe nyɔnuwo tsɔ dzɔdzɔme ƒe kɔnu wɔ nusi mele dzɔdzɔme nu o;\nEyata taflatsedodoa ɖeke mele asiwò o, oo ame, amesi ke ƒomevi nènye le ʋɔnu drɔ̃m la! Elabena nusi ke netsɔna drɔ̃a ʋɔnu ame bubu la, eya ke netsɔna bua fɔ ɖokuiwò; elabena wò amesi le ʋɔnu drɔ̃m la, wò ŋutɔ èwɔa nu mawo ke.\n Eyaŋuti nusianu, si mielɔ̃na bena, amewo nawɔ na mi la, miawo hã miwɔ nenema ke na wo; elabena esia enye se la kple nyagblɔɖilawo. Miyi ɖe agbo bii la me; elabena agbo la keke, eye mɔ la le gbadza, si kplɔa amewo yina ɖe tsɔtsrɔ̃ me, eye ame geɖewo nye amesiwo le edzi yina ɖe eme. Elabena agbo la le biie, eye mo la hã xaxa, si kplɔa amewo yina ɖe agbe la me, eye ame ʋeewo nye amesiwo kpɔnɛ. Mikpɔ mia ɖokui dzi nyuie le aʋatsonyagblɔɖilawo ŋuti, amesiwo vaa mia gbɔ le alẽgbalẽwo me, eva le wo me la wonye amegãxi nyanyrãwo. Mitso woƒe tsetsewo dze si wo. Ɖe wogbea weinkpo le aŋɔkawo dzi loo, alo wogbea gbowo le srẽwo dzi mahã? Nenema ke ati nyui sia ati nyui tsea ku nyui; eye ale manyomanyo tsea ku manyomanyo. Ati nyui mate ŋu atse ku manyomanyo o, eye ati manyomanyo hã mate ŋu atse ku nyui o. Ati sia ati, si metsea ku nyui o la, wolãnɛ, eye wotsɔnɛ dea dzo me. Eyaŋuti mitsɔ woƒe tsetseawo dze si wòe! Menye amesiame, si le gbɔgblɔm nam bena: Aƒetɔ! Aƒetɔ! ayi ɖe dziƒofiaɖuƒe la me o, negbe amesi le Fofonye, si le dziƒowo la, ƒe lɔlɔ̃nu wɔm la koe.\n Ŋɔŋlɔ sia ŋɔŋlɔ, si tso Mawu ƒe Gbɔgbɔ me la, enyo hã na nufiafia, na mokaka, na ɖɔɖɔɖo, na amehehe, si le dzɔdzɔenyenye me, bene Mawu ƒe ame la nade blibo, eye wòanɔ dzadzraɖoɖi hena dɔ nyui sia dɔ nyui wɔwɔ.\n Kpɔ ɖa, nɔviwònyɔnu Sodom ƒe vodada enye: Dàda kple nuɖuɖu fũ, eye eya kple nɔvianyɔnuwo nɔ agbe vivi bɔkɔɔ; ke mekpe ɖe ame dahewo kple hiãtɔwo ŋu o. Woda, eye wowɔ ŋunyɔnu le ŋkunye me, eye esi mekpɔe ko la, meɖe wo ɖa.\n Miganyi naneke ƒe fe le amea ɖeke si o, negbe mía nɔewo lɔlɔ̃ ƒe fe ko; elabena amesi ke le ame bubu lɔm la, ewu se la nu. Elabena nya, si woŋlɔ ɖi bena: „Megawɔ ahasi o; megawu ame o; megafi fi o; megabiã ŋu o;“ eye ne se bubua ɖe gali la, ƒe ta le nya sia me be: „Lɔ̃ hawòvi abe ɖokuiwò ene!“ Lɔlɔ̃ la mewɔa vɔ̃ ɖe amehavi ŋuti o; eyata lɔlɔ̃ lae nye sedziwɔwɔ.\n Woayra ŋutsu, si doa dzi le tetekpɔ me la; elabena ne eva li ke la, akpɔ agbefiakuku, si ŋugbe Aƒetɔ la do na amesiwo lɔ̃nɛ la. Amesi wote kpɔ la, megagblɔ bena, Mawue te ye kpɔ o; elabena womate ŋu ate Mawu akpɔ kple nuvɔ̃ o, ke eya ŋutɔ la metea amea ɖeke kpɔna o. Ke wotea amesiame kpɔna, ne eya ŋutɔ ƒe nudzodzro henɛ, eye wòblenɛ; emegbe la ne nudzodzro la fɔ fu la, edzia nuvɔ̃; ke ne nuvɔ̃ la tsi vɔ la, edzia ku.\n Eye agbalẽfialawo dometɔ ɖeka va, amesi se woƒe nusesẽwɔwɔ la; esi wonyae bena, eɖo ŋu na wo nyuie la, ebiae bena: Seawo katã dome la kae nye gbãtɔ mahã? Yesu ɖo eŋu bena: Gbãtɔ enye: Israel, ɖo to, Aƒetɔ, miaƒe Mawu la, Aƒetɔ ɖeka wònye. Eye nalɔ̃ Aƒetɔ, wò Mawu la, kple wò dzi blibo kple wò luʋɔ blibo kple wò tamesusu blibo kpakple wò ŋusẽ blibo, esia nye se gbãtɔ. Evelia nye esia bena: Nalɔ̃ hawòvi abe ɖokuiwò ene. Se bubua ɖeke meli, si lolo wu esiawo o.\n Ke du, si ke me miege ɖo, eye womexɔ mi o la, miyi ɖe eƒe ablɔwo me, eye migblɔ bena: Mieʋuʋu miaƒe ɖu me ʋuʋudedi, si ke lé ɖe miaƒe afɔwo ŋuti, gɔ̃ hã ɖi na mi; gake minya esia bena, mawufiaɖuƒe la gogo. Ke mele egblɔm na mi bena: Mele sesẽ ge na Sodom le ŋkeke ma dzi abe du ma ene o. Baba na wò, Korazin! Baba na wò, Betsaida! Elabena ɖe wowɔ ŋusẽdɔ, siwo wowɔ le mia dome la, le Tiro kple Zidon la, ne wotrɔ le woƒe dziwo me le akpanya kple afi me nɔnɔ me. Gake mele sesẽ ge na Tiro kple Zidon le ʋɔnudɔdrɔ̃ la me abe miawo ene o. Eye wò, Kapernaum, alo menye ɖe wokɔ wò ɖe dzi yi ɖatɔ dziŋgɔli me oa! Woate wò ɖe to vaseɖe tsiẽƒe ke. Amesi ɖoa to mi la, nyee wòdoa toe, eye amesi gbea mi la, nyee wògbena; ke amesi le gbeyem la, ele amesi dɔm ɖa la gbem. Eye ame blaadre la gbugbɔ va kple dzidzɔ gblɔ bena: Aƒetɔ, gbɔgbɔ vɔ̃wo ke hã doa to mi le wò ŋkɔ la dzi. Eye wògblɔ na wo bena: Mekpɔ Satana abe dzikedzo ene ge tso dziƒo. Kpɔ ɖa, mena ŋusẽ mi be, míado afɔ dawo kple dzidegbewo kpakple ketɔ la ƒe ŋusẽ katã dzi, eye naneke meli, si awɔ vɔ̃ mi gbeɖe o. Gake migakpɔ dzidzɔ bena, gbɔgbɔawo ɖoa to mi o; ke mikpɔ dzidzɔ bena, woŋlɔ miaƒe ŋkɔwo ɖi le dziƒowo. Le gaƒoƒo ma ke dzi la etso aseye le Gbɔgbɔ kɔkɔe la me gblɔ bena: Fofo, dziƒo kple anyigba ƒe Aƒetɔ, mekafu wò, elabena ètsɔ nusiawo ɣla ɖe nunyalawo kple nugɔmeselawo, eye nèɖe wo fia vidzĩewo; ẽ, Fofo, elabena nenemae nyoa ŋuwò. Eye wòtrɔ ɖe nusrɔ̃lawo ŋu gblɔ bena: Fofonye tsɔ nuwo katã de asi nam; eye amea ɖeke menya amesi enye Vi la o, negbe Fofo la ko, kple amesi enye Fofo la o, negbe Vi la ko kple amesi ke Vi la lɔ̃ be, yeaɖee afiae. Eye wòtrɔ ɖe eƒe nusrɔ̃lawo ɖeɖe ŋu gblɔ bena: Woayra ŋku, siwo le nusiwo kpɔm miele la kpɔm; elabena mele egblɔm na mi bena: Nyagblɔɖila kple fia geɖewo ɖi bena, yewoakpɔ nusiwo kpɔm miawo miele, eye womekpɔe o, eye be, yewoase nusiwo sem miele, eye womesee o. Eye kpɔ ɖa, sefialaa ɖe tsi tre le etem kpɔ gblɔ bena: Nufiala, nuka mawɔ, be manyi agbe mavɔ dome mahã? Eye wògblɔ nɛ bena: Nuka woŋlɔ ɖe segbalẽa me mahã? Aleke xlẽm nèlea? Eye wòɖo ŋu nɛ bena: Nalɔ̃ Aƒetɔ, wò Mawu, kple wò dzi blibo kple wò luʋɔ blibo kple wò ŋusẽ blibo kple wò tamesusu blibo, kpakple hawòvi, abe alesi nèlɔ̃a wò ŋutɔ ɖokuiwò ene. Eye wògblɔ nɛ bena: Eɖo ŋu nyuie; wɔ esia, eye nakpɔ agbe.\n Mi dɔlawo la, miɖo to mia aƒetɔwo le ŋutilã nu kple vavã kpakple dzodzo nyanyanya le miaƒe dzimekɔkɔ me abe Kristo ene, menye le ŋku me nuwɔwɔ me abe ameŋudzelawo ene o, ke boŋ abe Kristo ƒe dɔla, siwo woa Mawu ƒe lɔlɔ̃nu tso dzi me la ene: mitsɔ lɔlɔ̃nu nyui hesubɔ, abe Aƒetɔ lae miesubɔna ene, eye menye amewo o, esi mienyae bena, nu nyui, si ke amesiame wɔna la, eya ke wòaxɔ tso Aƒetɔ la gbɔ, nenye dɔla alo ablɔɖevi. Eye mi aƒetɔwo, miwo nusiawo tɔgbe ke na wo; midzudzɔ ŋɔdzidodo, esi miawo hã mienyae be, mia kpli wo siaa ƒe Aƒetɔ la le dziƒo, eye ŋkumekpɔkpɔa ɖeke mele egbɔ o la ŋuti.\n1 Korintotɔwo 13:1-13\n Nenye ɖe metso amewo kple mawuɖɔlawo ƒe gbegbɔgblɔwo ƒoa nu, ke lɔlɔ̃ mele asinye o la, anye ne mele abe ayawagba, si ɖina alo abe gaƒoƒo, si ɖina la ene. Eye nenye ɖe nyagbɔgblɔɖi le asinye, eye menya nya ɣaɣlawo katã kple sidzedze katã, eye nenye ɖe xɔse katã le asinye, ale bena mate ŋu aɖe towo ɖa, ke lolo mele asinye o la, anye ne nyemenye naneke o. Eye nenye ɖe megblẽ nye nuwo katã henyi ame dahewo, eye nenye ɖe metsɔ nye ŋutilã na, bene woafiãm, ke lɔlɔ̃ mele asinye o la, anye ne nyemenyo na naneke o. Lɔlɔ̃ la gbɔa dzi blewu, eƒe dɔme nyona; lɔlɔ̃ la meʋãa ŋu o, lolo fa meƒoa adegbe o, medoa eɖokui ɖe dzi glodzo o, mewɔa nusi medze o, media ye ŋuta tɔ o, mebia dzi o, mebua naneke vɔ̃ o; medzɔa dzi le nu madzɔmadzɔ ŋuti o, ke eya kple nyateƒee dzɔa dzi. Etsɔa nuwo katã kpoo, exɔa nuwo katã sena, ekpɔa mɔ na nuwo katã, edoa dzi le nuwo katã me. Lɔlɔ̃ la nu metsina gbeɖe o; Nenye nyagbɔgblɔɖiwo la, woaɖe wo ɖa, nenye gbegbɔgblɔwo la, woadzudzɔ, nenye sidzedze la, woaɖee ɖa. Elabena mienyaa nu afã kple afã, eye miegblɔa nya ɖi afã kple afã. Ke ne nu blibo la va va la, ekem woaɖe nusiwo nye afãafãwo la ɖa. Esime menye vi la, meƒo nu abe vi ene, eye mesusu abe vi ene, eye mebu tame abe vi ene; ke esime mezu ŋutsu la, meɖe ɖevimenuwo ɖa. Elabena azɔ la míekpɔa nu le ahũhɔ̃e me le abebubu me, ke emegbe la ŋku me kple ŋku me; azɔ la medze si nu afã kple afã, ke emegbe la madze si nu keŋ, abe alesi wodze sim keŋ la ene. Ke azɔ la xɔse kple mɔkpɔkpɔ kpakple lɔlɔ̃, nu etɔ̃ siawo nɔa anyi; ke lɔlɔ̃ la ƒo wo katã ta.\n Azɔ nuka gblɔ ge míala? Alo ɖe miaganɔ nuvɔ̃ me, bene amenuveve la nasɔ gbɔ ɖe dzia? Gbeɖe! Aleke gɔ̃ mi amesiwo ku na nuvɔ̃ la, miaganɔ agbe le eme mahã? Alo ɖe mienyɛ bena, mí amesiwo katã wode mawutsi ta na ɖe Kristo Yesu me la, ɖe eƒe ku mee wode mawutsi ta na mí ɖo o mahã? Eyaŋuti esi wode mawutsi ta na mí ɖe eƒe ku me la, woɖi mí kpakple bene abe alesi wofɔ Kristo ɖe tsitre tso ame kukuwo dome to Fofoa ƒe ŋutikɔkɔe me ene la, nenema ke miawo hã míazɔ le agbe ƒe yeyenyenye me. Elabena ne míezu ɖeka kplii hena sɔsɔ kplii le eƒe ku me la, ekema míasɔ kplii le eƒe tsitretsitsi hã me; esi mienyã esia bena, woklã miaƒe ame xoxo la ɖe atitsoga ŋu kplii, bene woaɖe nuvɔ̃ŋutilã ɖa, bene míagasubɔ nuvɔ̃ akpa o. Elabena amesi ke ku la, wotso afia nɛ, ɖee tso nuvɔ̃ me. Ke ne mia kple Kristo mieku la, miexɔe se bena, mia kplii mianɔ agbe hã; elabena mienyae bena, Kristo, si wofɔ ɖe tsitre tso ame kukuwo dome la, megale kuku ge akpa o; ku megale edzi ɖu ge akpɔ o. Elabena esi wòku la, eku na nuvɔ̃ zi ɖeka hɔ̃ ko ɖe ɣeyiɣiawo katã nu; ke esi wòle agbe la, ele agbe na Mawu. Nenema ke miawo hã mibu mia ɖokui ame kukuwo na nuvɔ̃ la, ke ame gbegbewo na Mawu le Kristo Yesu, mía Aƒetɔ la me. Eyata migana nuvɔ̃ la naɖu fia ɖe miaƒe ŋutilã, si le kuku ge la dzi, bena miaɖo to eƒe nudzodzrowo o. Eye migatsɔ mia ŋutinuwo wo madzɔmadzɔnyenye ƒe aʋawɔnuwo na nuvɔ̃ la o; ke mitsɔ mia ɖokui ɖo anyi na Mawu, abe amesiwo wogbɔ agbe tso ame kukuwo dome ene, eye mitso miaƒe ŋutinuwo wo dzɔdzɔenyenye ƒe aʋawɔnuwo na Mawu boŋ? Elabena nuvɔ̃ maɖu fia ɖe mia dzi o, elabena miegale se la te o, ke boŋ amenuveve la te miele. Ekem aleke wòle? Esi miegale se la te o, hafi amenuveve la te boŋ míele ŋuti la, miaganɔ nuvɔ̃wɔwɔ dzi mahã? Gbeɖe! Ɖe mienyae bena, amesi mietso mia ɖokui wɔ kluvi na, bene miaɖo toe la, miezu amesi mieɖoa toe la ƒe kluviwo, eɖanye nuvɔ̃ tɔ hena ku o alo toɖoɖo to hena dzɔdzɔenyenye o mahã? Ke woada akpe na Mawu bena, míenye nuvɔ̃ ƒe kluviwo tsã, ke azɔ la tso dzi me mieɖoa to nufiafia ƒe nɔnɔme, si wotsɔ mi de asi na la. Ke esi woxɔ mi tso nuvɔ̃ si hewɔ ablɔɖeviwoe la, wotsɔ mí wo dzɔdzɔenyenye ƒe kluviwoe. Meƒo nu alesi ame ƒoa nu le miaƒe ŋutilã ƒe gbɔdzɔgbɔdzɔ ŋuti. Elabena sigbe alesi mietsɔ miaƒe ŋutinuwo wɔ makɔmakɔnyenye kple sedzimawɔmawɔ ƒe kluviwoe hena sedzidada la, nenema ke azɔ mitsɔ miaƒe ŋutinuwo wɔ dzɔdzɔenyenye ƒe kluviwo hena kɔkɔenyenye. Elabena esime mienye nye nuvɔ̃ ƒe kluviwo tsã la, mievo tso dzɔdzɔenyenye si me. Ekema kutsetse kae no mia si le ɣemaɣi mahã? Kutsetse, siwo kpea ŋu na mi azɔ; elabena nu kemawo ƒe nuwuwu enye ku. Ke azɔ, esi woxɔ mi tso nuvɔ̃ si hewɔ ablɔɖeviwoe, eye gake wowɔ mi Mawu ƒe kluviwoe la, miekpɔ miaƒe kutsetse hena kɔkɔenyenye: ke nuwuwu la enye agbe mavɔ. Elabena nuvɔ̃ la ƒe fetue nye ku; ke Mawu ƒe amenuvevenunana la enye agbe mavɔ le Kristo Yesu, mia Aƒetɔ me.\n Eye wòva me, esime Yesu wu nenem nya siawo nu la, edzo le Galilea, eye wòva Yudea-nutowo me le Yordan godo. Eye ameha geɖewo dze eyome, eye wòda gbe le wo ŋu le afima. Eye farisitɔwo va egbɔ, eye wotee kpɔ gblɔ bena: Alo woɖe mɔ na ame bena, wòaɖe asi le srɔ̃a ŋu le nya sia nya ŋuti mahã? Ke eɖo ŋu gblɔ bena: Alo miexlẽe kpɔ bena, amesi wɔ ame le gɔmedzedzea me ke la, atsu kple asi wòwɔ wòe o mahã? Eye wòbe. Le esia ta ame agblẽ fofoa kple dadaa ɖi, eye wòalé ɖe srɔ̃a ŋuti, eye wo kpakple eve la woanye ŋutilã ɖeka, nenem bena tso esia dzi yina la womeganye ame eve o, negbe ŋutilã ɖeka ko. Azɔ nusi ke Mawu bla la, ame nagamã eme o. Wogblɔ ne bena: Azɔ nukaŋuti Mose de se bena, woana gbegbegbalẽe, eye woaɖe asi le eŋuti mahã? Egblɔ na wo bena: Le miaƒe dzimesesẽ ŋutie Mose na mɔ mi bena, miaɖe asi le mia srɔ̃wo ŋuti ɖo; gake tso gɔmedzedzea me ke la mele nenema o. Ke mele egblɔm na mi bena: Amesi ke laɖe asi le srɔ̃a ŋuti, ne menye le ahasiwɔwɔ ŋuti o, eye wòaɖe bubua ɖe la, eyae wɔ ahasi. Eye nusrɔ̃lawo gblɔ nɛ bena: Ne ŋutsu kple srɔ̃a dome nya le ale la, ekema menyo bena, woaɖe srɔ̃ o. Eye wògblɔ na wo bena: Menye amewo katãe ase nya sia me o, negbe amesiwo wona la ko. Elabena ame tataa ɖewo li, siwo wodzi wo nenema tso keke wo dada ƒe dɔ me ke; eye ame tataa ɖewo li, siwo amewo la wo; eye ame tataa ɖewo li, siwo ta wo ɖokui le dziƒofiaɖuƒe la ŋuti. Amesi ke ate ŋu ase eme la, nesee. Tete wotsɔ ɖevi suewo va egbɔ, bena woada asi ɖe wo dzi, eye ne wòado gbe ɖa; ke nusrɔ̃lawo blu ɖe wo ta. Eye Yesu gblɔ na wo bena: Mina ɖeviwo nava gbɔnye, eye migaxe mɔ na wo o; elabena nenem mewo tɔe nye dziƒofiaɖuƒe la. Eye wòda asi ɖe wo dzi, eye wòdzo le afima. Eye kpɔ ɖa, amea ɖe va egbɔ gblɔ nɛ bena: Nufiala, nu nyui ka mawɔ, ne makpɔ agbe mavɔ mahã? Eye wògblɔ nɛ bena: Nuka nèle biayem le nyuie ŋuti mahã? Amea ɖeke mele nyuie o negbe Mawu ɖeka ko; ke ne èle didim bena, yeayi ɖe agbe la me la, lé seawo me ɖe asi. Eye wòbena: Kawoe? Yesu gblɔ nɛ bena: Megawu ame o. Megawɔ ahasi o. Megafi fi o; Megaɖi aʋatsoɖase o. Bu fofowò kple dawò, eye nalɔ̃ hawòvi abe wò ŋutɔ ɖokuiwò ene. Ɖekakpui la gblɔ nɛ bena: Mewɔ nusiawo katã dzi tso nye ɖevime ke; nuka gasusɔ nama? Yesu gblɔ nɛ bena: Ne èle didim be, yeazu blibo la, heyi ɖadzra nusiwo le asiwò la, ne natsɔ wo ana ame dahewo, ekema kesinɔnu anɔ dziƒo na wò, eye nava anɔ yonyeme. Ke esi ɖekakpui la see la, edzo yi kple nuxaxa: elabena nu geɖe le esi. Eye Yesu gblɔ na eƒe nusrɔ̃lawo bena: Vavã mele egblɔm na mi bena, esẽ na kesinɔtɔ bena, wòayi ɖe dziƒofiaɖuƒe la me. Eye megale egblɔm na mi hã bena: Ele bɔbɔe na kposɔ be, wòato abi ƒe vo me wu alesi kesinɔtɔ nayi de dziƒofiaɖuƒe la mee. Ke esi nusrɔ̃lawo see la, kuvia do wo ŋutɔ, eye wogblɔ bena: Ekema ameka gɔ̃e ate ŋu akpɔ ɖeɖe mahã? Eye Yesu le wo kpɔm du gblɔ na wo bena: Amegbetɔwo gbɔ la womate ŋu awɔ esia o; ke Mawu gbɔ la woate ŋu awɔ nusianu. Tete Petro xɔ edzi gblɔ nɛ bena: Kpɔ ɖa, miawo miegblẽ nuwo katã ɖi, eye miedze yowòme: nuka gɔ̃e lanye mía to mahã? Eye Yesu gblɔ na wo bena: Vavã mele egblɔm na mi bena, mi amesiwo dze yonyeme la, le nuwo ƒe gbugbɔgadzi me la, gbesigbe ke Amegbetɔvi la abɔbɔ na eƒe ŋutikɔkɔezikpui la dzi la, miawo hã miabɔbɔ nɔ zikpui wuieve dzi, eye míadrɔ̃ ʋɔnu Israel ƒome wuieveawo. Eye amesiame, si ke gblẽ nɔviŋutsuwo alo nɔvinyɔnuwo alo fofo alo dada alo srɔ̃ alo viwo alo abɔwo alo xɔwo ɖi le nye ŋkɔ ŋuti la, elaxɔ teƒeɖoɖo geɖe, eye anyi agbe mavɔ dome. Ke ame geɖe, siwo nye mlɔetɔwo, lazu gbãtɔwo, eye gbãtɔwo lazu mlɔetɔwo.\n Mawudɔla eveawo va ɖo Sodom le fiẽ me, eye Lot bɔbɔ nɔ Sodom gbɔ nu. Ke esi Lot kpɔ wo la, etsi tre yi ɖakpe wo, eye wobɔbɔ tsyɔ mo anyi. Eye wògblɔ bena: Oo, nye aƒetɔwo, mitrɔ va dze miaƒe dɔla gbɔ, ne míatsi adɔ, eye miaklɔ miaƒe afɔwo ŋu; etsɔ ŋdi kanya hafi miagadze miaƒe mɔ dzi. Ke woɖo ŋu ne bena: O, míatsi dugbɔdzi le ablɔ me adɔ boŋ. Eye esi wòƒoe ɖe wo nu ʋuu la, wòtrɔ va dze eƒe me. Eye wòto tatali heɖo kplɔ̃ na wo, eye woɖu nu. Ke esi womekpɔ mia anyi haɖe o la, Sodom ŋutsuwo, ɖekakpuiwo kple ame tsitsiwo, keke dua ƒe mlɔenutɔwo ke hã va, eye woɖe to ɖe aƒe la. Tete wodo ɣli yɔ Lot gblɔ bena: Afika ŋutsu, siwo va gbɔwò egbe fiẽ la le? Kplɔ wo do go va mía gbɔe, ne míanya wo. Eye Lot do go yi wo gbɔ le agbo la godo, eye wòtu ʋɔ ɖewo nu. Eye wògblɔ bena: Nɔvinyewo, migawɔ nu baɖa o! Míkpɔ ɖa, vinyenyɔnu eve li, amesiwo medo ŋutsu gbɔ kpɔ o, makplɔ wo vɛ na mi, ne miawɔ nusi mielɔ̃ la, ɖe wo ŋu faa; ɖeko migawɔ nu baɖa ɖe ŋutsu siawo ŋu o, elabena esiata wova dze gbɔnye ɖo. Eye wodo ɣli ɖe eta gblɔ bena: Te ɖa afia! Wò amedzro ɖeka hã sia, si va dze mía gbã la, nanɔ ɖokuiwò wum amegãe alea? Azɔ la miawo vo ɖe wòa ŋuwò wu woawo gɔ̃. Eye wonyẽ zi ɖe Lot dzi gbidigbidi, be yewoagbã ʋɔa. Ke ŋutsuawo do abɔ ɖa he Lot va wo ɖokui gbee le aƒea me, eye wotu ʋɔa. Eye wotsɔ ŋkuagbã ƒo ŋutsu, siwo le xexe le ʋɔtrua nu, ɖeviwo kple ame tsitsiwo siaa, ale bena ɖeɖi koe te wo ŋu dzodzro le ʋɔtrua nu didi me. Eye ŋutsuawo gblɔ na Lot bena: Amea ɖewo gale asiwò le afisia? Kplɔ towòwo kple viwònyɔnuwo kple tɔwo to, siwo katã le dua me la, do go tso teƒe sia. Miele teƒe sia tsrɔ̃ ge, elabena dodo ɖe wo ta ɖi ɖe Yehowa ƒe to me; eyata Yehowa ɖo mí ɖa, bena míatsrɔ̃e. Tete Lot do go yi ɖagblɔe na toa, siwo le vianyɔnuwo ɖe ge la bena: Mitso, ne míado le ɖu la me, elabena Yehowa le etsrɔ̃ ge! Ke toawo bui nukonyae. Esi dzite tso la, mawudɔlawo ƒo du ɖe Lot te gblɔ bena: Tso nakplɔ srɔ̃wò kple viwònyɔnu eve, siwo le gbɔwò la, ne màgatsrɔ̃ le ɖu la ƒe vodada ta o! Ke esi wòle tɔtrɔm la, ŋutsuawo lé eya kple srɔ̃a kpakple vianyɔnu eveawo ƒe alɔnu hekplɔ wo do goe, eye woɖe asi le wo ŋu ɖe du la godo; elabena Yehowa ve woawo nu. Eye esi wokplɔ wo do goe vo la, wogblɔ bena: Ekpo ɖe asiwò azɔ, eyata ɖe ɖokuiwò! Megakpɔ megbe o, eye megatɔ ɖe afia ɖeke hã o; ke boŋ si yi ɖe to la dzi, bena màgatsrɔ̃ o! Ke Lot gblɔ bena: O, Aƒetɔ, meganɔ nenema o! Kpɔ ɖa, ève wò ɖɔla nu xoxo, eye wò amenuveve, si nètsɔ ve nunye be, megale agbe la, esɔ gbã. Gake ɖewo nyemate ŋu asi ade toa dzi, hafi gbegblẽ la nava tum, eye maku o mahi. Kpɔ ɖa, dua ɖe nye kem tsɔ ɖe mía gbɔ, ne masi ayi ɖe afima. Du suea ɖe ko wònye; eyata na mɔm, nemasi ayi ɖe eme, bena matsi agbe! Alo menye du suea ɖe ko wònye oa? Eye wògblɔ nɛ bena: Le nya sia me hã meɖo to wò, eye nyemagblẽ du, si nẽwɔnɛ la o. Ɖe abla yi afima kaba; elabena nyemate ŋu awɔ naneke o, vaseɖe esime naɖo afima. Eyata woyɔa ɖu la be Zoar. Eye ɣe dze, hafi Lot de Zoar. Eye Yehowa na aŋɔ kple dzo dza tso dziƒo tso Yehowa gbɔ ɖe Sodom kple Gomora dzi. Eye wotsrɔ̃ du siawo kple nuto ma me katã; dua me nɔlawo tsrɔ̃, eye nusiwo miena ɖe anyigba dzi hã gblẽ. Ke srɔ̃a nye kɔ kpɔ megbe, eye wòzu dzekɔ. Eye Abraham fɔ ŋdi kanya yi ɖe teƒe, si wòtsi tre ɖe Yehowa ƒe ŋku me le tsã la. Eye esi wòkpɔ Sodom kple Gomora kple afima nutowo katã me le abu me ɖa la, kpo ɖa, dzudzɔ gãa ɖe le dzi dem tso anyigba la dzi abe aŋɔɖaƒe ene. Esi Mawu tsrɔ̃ nuto ma me duawo la, eɖo ŋku Abraham dzi, eye wòɖe Lot hekplɔe tso ɖu, siwo me Lot nɔ la ƒe gbegblẽ me. Eye Lot kple vianyɔnu eveawo dzo le Zoar yi ɖanɔ to la dzi, elabena ele Zoar nɔnɔ vɔ̃m, eye woa kple vianyɔnu eveawo va no agadoa ɖe me. Eye tsitsitɔ gblɔ na ɖevitɔ bena: Mía fofo tsi, eye ŋutsua ɖeke megale anyigba dzi aɖe mí le amegbetɔwo ƒe kɔ la nu o. Va míana wein mia fofo wòano, eye míadɔ egbɔ, ne wòado fu mi míadzi vi. Tete wona wein wo fofo le zã ma me wono, eye tsitsitɔ yi ɖamlɔ fofoa gbɔ; ke eya menya naneke le eƒe egbɔ mɔmlɔ kple fɔfɔdzo ŋuti o. Esi ŋu ke la, tsitsitɔ la gblɔ na ɖevitɔ bena: Eto ƒe zã la memlɔ fofonye gbɔ. Míagana wòano wein egbe ƒe zã hã; ekema wò hã nayi aɖamlɔ egbɔ, bena mía fofo nado fu mí míadzi vi. Eye le zã sia me hã wona wein wo fofo wono, eye ɖevitɔ hã yi ɖamlɔ egbɔ; ke eya menya naneke le eƒe egbɔ mɔmlɔ kple fɔfɔdzo ŋuti o. Ale wɔ Lot ɖo fu vianyɔnu eveawo. Eye tsitsiwo dzi ŋutsuvi, eye wòtsɔ ŋkɔ nɛ bena Moab; eya nye egbegbe Moabitɔwo tɔgbui. Eye ɖevitɔ hã dzi ŋutsuvi, eye wòtsɔ ŋkɔ ne be Ben-Ami, eya nye Amonitɔwo tɔgbui.


1 Korintotɔwo 13 | Biblia Le Internet Dzi | Xexe Yeye Gɔmeɖeɖe\nLɔlɔ̃—mɔ si de ŋgɔ wu (1-13)\n13 Ne meƒoa nu le amegbetɔwo kple mawudɔlawo ƒe gbegbɔgblɔwo me, gake lɔlɔ̃ mele asinye o la, ke mele abe gakogoe alo ayawagba si le ɖiɖim sesĩe ene. 2 Ne nyagblɔɖi ƒe nunana le asinye, eye menya nya ɣaɣla kɔkɔewo katã kple sidzedzewo katã,+ eye xɔse le asinye ale gbegbe be mate ŋu aho towo, gake lɔlɔ̃ mele asinye o la, nyemenye naneke o.*+ 3 Eye ne metsɔ nye nunɔamesiwo katã na be woatsɔ anyi ame bubuwo,+ eye metsɔ nye ametia na, ale be maƒo adegbe, gake lɔlɔ̃ mele asinye o la,+ meɖe vi aɖeke kura nam o. 4 Lɔlɔ̃+ gbɔa dzi blewu,+ eye wònyoa dɔme.+ Lɔlɔ̃ meʋãa ŋu o.+ Meƒoa adegbe o, medoa eɖokui ɖe dzi glodzoo o,+ 5 mewɔa nu si medze o,+ media eya ŋutɔ tɔ o,+ mebia dzi o.+ Meléa vɔ̃ siwo wowɔ ɖe eŋu la ɖi o.+ 6 Mekpɔa dzidzɔ ɖe nu madzɔmadzɔ ŋu o,+ ke ekpɔa dzidzɔ ɖe nyateƒe boŋ ŋu. 7 Enɔa te ɖe nuwo katã nu,+ exɔa nuwo katã dzi sena,+ ekpɔa mɔ na nuwo katã,+ edoa dzi le nuwo katã me.+ 8 Lɔlɔ̃ nu metsina gbeɖe o. Ke ne nyagbɔgblɔɖi ƒe nunanawo li la, woava ɖe wo ɖa; ne gbegbɔgblɔ bubuwo gbɔgblɔ* li la, woadzudzɔ; ne sidzedze li la, woava ɖee ɖa. 9 Elabena sidzedze afãafã ye le mía si,+ eye míegblɔa nya ɖi afãafã, 10 ke ne nu si le blibo la va ɖo la, woaɖe nu afãafã la ɖa. 11 Esime menye ɖevi la, meƒoa nu abe ɖevi ene, mebua tame abe ɖevi ene, mebua nuwo ŋu abe ɖevi ene; ke azɔ esi metsi la, meɖe asi le ɖevimenuwo ŋu. 12 Elabena fifia la, míekpɔa nu flukpee to gahuhɔ̃e aɖe me, ke ɣemaɣi la, anye ŋkume kple ŋkume. Fifia la, menya nu afãafã, ke ɣemaɣi la, manya nu sia nu nyuie abe ale si wonyam nyuie ene. 13 Ke azɔ la, nu etɔ̃ siawoe kpɔtɔ li: xɔse, mɔkpɔkpɔ, lɔlɔ̃; ke esi ƒo wo tae nye lɔlɔ̃.+\n^ Alo, “viɖe aɖeke mele ŋunye o.”\n^ Efia, gbe bubuwo dodo ƒe nukununana.


Malaki 1 | Biblia Le Internet Dzi | Xexe Yeye Gɔmeɖeɖe\nLɔlɔ̃ si le Yehowa si na eƒe amewo (1-5)\nNunɔlawo tsɔa nu manyomanyowo saa vɔe (6-14)\nMawu ƒe ŋkɔ ade dzi le dukɔwo dome (11)\n1 Gbedeasi vevi aɖe: Yehowa ƒe nya si wògblɔ le Israel ŋu to Malaki* dzi: 2 Yehowa be: “Melɔ̃ mi.”+ Ke miawo miebe: “Aleke nèlɔ̃ míi?” Yehowa be: “Ðe menye Yakob+ nɔvie nye Esau oa? Gake melɔ̃ Yakob, 3 eye melé fu Esau ya;+ mena eƒe towo zu gbegbe,+ eye eƒe domenyinu zu agbotoe siwo nɔa gbedadaƒo la nɔƒe.”+ 4 “Togbɔ be Edom le gbɔgblɔm be, ‘Wogbã mí gudugudu, ke míatrɔ agbɔ agbugbɔ teƒe siwo zu aƒedo la atso’ hã la, ale aʋakɔwo ƒe Yehowa* gblɔe nye esi: ‘Woatsoe, gake magbãe aƒu anyi. Eye woayɔ wo be “vɔ̃ɖinyenye ƒe anyigba” kple “dukɔ si Yehowa bu fɔe tegbee.”+ 5 Miaƒe ŋkuwo akpɔe, eye miagblɔ be: “Woado kɔkɔ Yehowa le Israel-nyigba blibo la dzi.”’” 6 “‘Vi dea bubu fofoa ŋu,+ eye subɔvi dea bubu eƒe aƒetɔ ŋu. Ne fofoe menye la,+ ke afi kae nye bubu le?+ Eye ne aƒetɔe* menye la, ekema afi kae vɔvɔ̃* si le ŋunye la le?’ aleae aʋakɔwo ƒe Yehowa gblɔ na mi nunɔla siwo le vlo dom nye ŋkɔ la.+ “‘Ke miebe: “Aleke míedo vlo wò ŋkɔe?”’ 7 “‘Esi mietsɔ nuɖuɖu* makɔmakɔ va nye vɔsamlekpui la dzi tae.’ “‘Eye miebia be: “Aleke míegblẽ kɔ ɖo na wòe?”’ “‘Eyae nye be miele gbɔgblɔm be: “Yehowa ƒe kplɔ̃+ ɖi gbɔ.” 8 Eye ne mietsɔ lã ŋkuagbã va vɔ sa gee la, miegblɔna be: “Megblẽ naneke o.” Eye ne mietsɔ lã nuwɔe alo lã lédɔ vɛ la, miegblɔna be: “Megblẽ naneke o.”’”+ “Tsɔe yi na wò nutodziɖula kpɔ be akpɔ ŋudzedze ɖe ŋuwò alo axɔ wò nyuie hã?” aʋakɔwo ƒe Yehowa ye gblɔe. 9 “Eya ta miƒo koko na Mawu ne wòave mía nu. Esi vɔsa siawo ƒomevi tso mia si me la, ɖe wòave mia dometɔ aɖe nua?” aʋakɔwo ƒe Yehowa ye gblɔe. 10 “Eye mia dometɔ kae alɔ̃ ado gbedoxɔ la ƒe ʋɔtruawo?*+ Elabena miedoa dzudzɔ ʋeʋĩ ɖe nye vɔsamlekpui la gɔ̃ hã dzi naneke maxɔmaxɔe o.+ Nyemekpɔa dzidzɔ aɖeke ɖe mia ŋu o, eye miaƒe nunavɔsa aɖeke menyoa ŋunye o,”+ aʋakɔwo ƒe Yehowa ye gblɔe. 11 “Elabena nye ŋkɔ ade dzi le dukɔwo dome tso ɣedzeƒe va se ɖe ɣetoɖoƒe.+ Eye le teƒewo katã la, woasa vɔ hena nye ŋkɔ wòanye nunana dzadzɛ; elabena nye ŋkɔ ade dzi le dukɔwo dome,”+ aʋakɔwo ƒe Yehowa ye gblɔe. 12 “Ke miawo miegblẽ kɔ ɖo nɛ*+ esi miele gbɔgblɔm be: ‘Yehowa ƒe kplɔ̃ ŋu mekɔ o, eye edzi kutsetse, si nye nuɖuɖu si le edzi la, le ŋu nyɔm.’+ 13 Eye miegblɔna hã be, ‘Kpɔ ɖa! Eti kɔ na ame!’ eye mienyɔ ŋui,” aʋakɔwo ƒe Yehowa ye gblɔe. “Eye mietsɔa lã siwo miefi, lã nuwɔewo kple lã lédɔwo vɛ. Ɛ̃, nu siawoe mietsɔna vanɛ be woanye nunana! Ðe makpɔ ŋudzedze ɖe nu si tso mia si me la ŋua?”+ Yehowa ye gblɔe. 14 “Aɖi ameflula ŋu kpékpekpe, ne lãtsu si sɔ blibo le eƒe lãha dome, evɔ wòɖe adzɔgbe hetsɔ lã nuwɔe vɛ na Yehowa. Elabena Fia gã menye,+ eye vɔvɔ̃ le nye ŋkɔ ŋu le dukɔwo dome,”+ aʋakɔwo ƒe Yehowa ye gblɔe.\n^ Egɔmee nye, “Nye Ame Dɔdɔ.”\n^ Alo, “aƒetɔ gã.”\n^ Edze ƒãa be enye gbedoxɔa ƒe ʋɔtruwo tutu si nye dɔ si wode esi.\n^ Agate ŋu afia, “nam.”


GBE BUBU Albanian Amerika Tokunɔgbe Arabic Armenian (West) Bengali Bicol Bislama Bulgarian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Greek Greenlandic Gujarati Haitian Creole Hiligaynon Hindi Hungarian Icelandic Igbo Indonesian Italian Japanese Kannada Kiluba Kinyarwanda Kirghiz Korean Latvian Lithuanian Macedonian Malagasy Malayalam Marathi Maya Mizo Mongolian Moore Myanmar Niuean Norwegian Ossetian Pangasinan Papiamento (Aruba) Papiamento (Curaçao) Persian Polish Portuguese Punjabi Rarotongan Romanian Samoan Sepedi Setswana Seychelles Creole Shona Silozi Sinhala Slovak Slovenian Spanish Sranantongo Swahili Swedish Tagalog Tahitian Tatar Telugu Thai Tiv Tshiluba Tsonga Turkish Twi Ukrainian Urdu Vietnamese Zulu\n“Yehowa enye dzɔdzɔetɔ le eƒe mɔwo katã me.”—PSALMO 145:17.\n1. Aleke nèwɔa nui ne ame aɖe bu fɔ wò madzemadzee, eye nukae míate ŋu asrɔ̃ tso nudzɔdzɔ ma me?\nÐE AME aɖe bu fɔ wò madzemadzee, eye ɖewohĩ wòtɔ gbe wò nuwɔnawo alo dzimedidiwo evɔ menya nya siwo katã ku ɖe nyaa ŋu o, kpɔa? Ne nenemae la, ate ɖe dziwò ŋutɔ—eye esɔ be nàse le ɖokuiwò me nenema. Míate ŋu asrɔ̃ nu vevi aɖe tso esia me be: Nunya le eme be míaƒo asa na nyataƒoƒo dzimagbɔɖitɔe esi míenya nu tso nya bliboa ŋu o.\n2, 3. Aleke ame aɖewo wɔa nu ɖe Biblia me nudzɔdzɔ siwo ŋu womeƒo nu tsoe wòde to be wòana numekɔkɔ siwo katã míehiã la mí o ŋui, gake nukae Biblia gblɔ na mí tso Yehowa ŋu?\n2 Anyo ŋutɔ be míana nufiame sia natsi susu me na mí ne míele nya ta ƒom le Yehowa Mawu ƒe nuwɔnawo ŋu. Nukatae? Elabena Biblia me nudzɔdzɔ aɖewo li siwo adze na mí zi gbãtɔ abe ɖe wo gɔmesese tɔtɔa ame ene. Anɔ eme be womeƒo nu tso nudzɔdzɔ mawo—ɖewohĩ esiwo ku ɖe Mawu ƒe subɔla aɖewo ƒe nuwɔnawo ŋu loo alo esiwo ku ɖe ʋɔnu siwo Mawu drɔ̃ va yi ŋuti—ŋu ƒitsoƒitso be wòate ŋu ana numekɔkɔ siwo katã míehiã la mí o. Eye nublanuitɔe la, amewo ɖea ɖeklemi nudzɔdzɔ mawo, eye kura gɔ̃ hã la, wobiana ne Mawu wɔa nu dzɔdzɔe kple nusi le eteƒe. Ke hã, Biblia gblɔ na mí be “Yehowa enye dzɔdzɔetɔ le eƒe mɔwo katã me.” (Psalmo 145:17) Eƒe Nya hã na kakaɖedzi mí be enye amesi “mewɔa nu vɔ̃ɖi o.” (Hiob 34:12; Psalmo 37:28) Ekema kpɔ alesi wòase le eɖokui me ne amewo bu fɔe madzemadzee ɖa!\n3 Mina míade ŋugble le susu atɔ̃ siwo ta wòle be míalɔ̃ ɖe Yehowa ƒe ʋɔnudɔdrɔ̃wo dzi la ŋu. Ne míekpɔ wo vɔ la, míadzro Biblia me nudzɔdzɔ eve siwo gɔmesese ate ŋu asesẽ na ame aɖewo la me.\nNukata Míalɔ̃ Ðe Yehowa ƒe Ʋɔnudɔdrɔ̃wo Dzi?\n4. Nukata wòle be míabɔbɔ mía ɖokui ne míele ŋugble dem tso Mawu ƒe nuwɔnawo ŋu? Ðe eme.\n4 Gbã la, esi Yehowa nya nusiwo katã wòlɔ ɖe eme la ƒitsoƒitso eye míawo míenyae o ta la, ele be míabɔbɔ mía ɖokui ne míele ŋugble dem tso Mawu ƒe nuwɔnawo ŋu. Le kpɔɖeŋu me: Bu eŋu kpɔ be ʋɔnudrɔ̃la aɖe si wonya nyuie be edrɔ̃a ʋɔnu ɖe eteƒe ameŋkumemakpɔmakpɔe lae nye ma bu fɔ ame aɖe le ʋɔnunya aɖe me teti. Aleke nàbu ame aɖe si ɖe ɖeklemi ʋɔnudrɔ̃laa ƒe nyametsotsoa, evɔ menya nyateƒeawo katã o alo mese nyaa ŋuti sewo gɔme o, lae? Anye bometsitsi be ame aɖe nabu fɔ ame le nya aɖe me esi menya nya blibloa katã o. (Lododowo 18:13) Ke aleke gbegbee wòaganye bometsitsi geɖe wui enye si be amegbetɔ tsɛwo nabu fɔ “xexeame ƒe ʋɔnudrɔ̃la” la!—Mose I, 18:25.\n5. Ne míexlẽ nu tso Biblia me nudzɔdzɔ aɖewo ŋu ku ɖe fɔbuʋɔnu siwo Mawu drɔ̃ ame aɖewo ŋu la, nukae mele be míaŋlɔ be o?\n5 Susu evelia si ta wòle be míalɔ̃ ɖe Mawu ƒe ʋɔnudɔdrɔ̃wo dzie nye be Mawu ate ŋu anya nusi le ame ƒe dzi me, evɔ amegbetɔwo ya mate ŋui o. (Samuel I, 16:7, 8) Eƒe Nya gblɔ be: “Nye Yehowa ye dzroa dziwo me, eye medoa ayikuwo me kpɔna; maɖo eteƒe na amesiame ɖe eƒe zɔzɔ kple eƒe nuwɔnawo ƒe kutsetse nu.” (Yeremya 17:10) Eyata ne míele nu xlẽm tso Biblia me nudzɔdzɔ aɖe ŋu ku ɖe alesi Mawu drɔ̃ fɔbuʋɔnu ame aɖewo dzii ŋu la, mele be míaŋlɔ be o be le esi wòkpɔa nusianu ta la, elé ŋku ɖe ameawo ƒe tamesusu ɣaɣlawo, dzimedidiwo kple tameɖoɖo siwo womeŋlɔ ɖe eƒe Nya la me o hã ŋu.—Kronika I, 28:9.\n6, 7. (a) Aleke Yehowa ɖee fia be yeléa yeƒe dzidzenu siwo sɔ hele dzɔdzɔe me ɖe asi ne abia tso ye si be yeatsɔ nu gbogbo aɖewo asa vɔe gɔ̃ hãe? (b) Ne míexlẽ nane le Biblia me si na ɖikeke ɖo mía me le Mawu ƒe nuwɔwɔ le dzɔdzɔenyenye me kple le mɔ si sɔ nu ŋu la, nuka dzie wòle be míaɖo ŋkui?\n6 De dzesi susu etɔ̃lia si tae wòle be míalɔ̃ ɖe Yehowa ƒe ʋɔnudɔdrɔ̃wo dzi ɖo: Eléa eƒe dzidzenu siwo le dzɔdzɔe me ɖe asi ne abia tso esi be wòatsɔ nu gbogbo aɖewo asa vɔe gɔ̃ hã. Bu esia ƒe kpɔɖeŋu aɖe ŋu kpɔ. Yehowa to Via tsɔtsɔna tafee hena ameƒomea me tɔ toɖolawo ɖeɖe tso nuvɔ̃ kple ku me me wɔ ɖe eya ŋutɔ ƒe dzidzenu siwo sɔ hele dzɔdzɔe dzi pɛpɛpɛ. (Romatɔwo 5:18, 19) Evɔ la, Via ƒe fukpekpe kple alesi wòku ɖe fuwɔameti ŋuti la teƒe kpɔkpɔ anya te ɖe Yehowa ŋutɔ dzi vevie ale gbegbe hafi. Nukae esia fia mí tso Mawu ŋu? Biblia gblɔ tso “fexexeɖeta, si nye Kristo Yesu tɔ” la ŋu be: “Bene [Mawu naɖe] eƒe dzɔdzɔenyenye afia.” (Romatɔwo 3:24-26) Woɖe Romatɔwo 3:25 gɔme le Biblia gɔmeɖeɖe bubu aɖe me be: “Esia fia be Mawu wɔa nusi le eteƒe kple nusi sɔ ɣesiaɣi.” (New Century Version) Nyateƒee, nusiwo gbegbe Yehowa lɔ̃ faa be yeatsɔ asa vɔe bene yeaxe tafea la ɖee fia be “nusi le eteƒe kple nusi sɔ” wɔwɔ le vevie nɛ ŋutɔ.\n7 Eyata ne míexlẽa nane le Biblia me si nana ɖikeke ɖoa ame aɖewo me le Mawu ƒe nuwɔwɔ ku ɖe dzɔdzɔenyenye kple mɔ si sɔ nu ŋu la, ele be míaɖo ŋku edzi be: Le esi Yehowa léa eƒe dzidzenu le nu dzɔdzɔe kple nusi le eteƒe wɔwɔ ŋu me ɖe asi pɛpɛpɛ anukwaretɔe ta la, megbe Via tsɔtsɔna be wòato vevesese kple ku me o. Ðe wòagbe wɔwɔ ɖe dzidzenu mawo ke dzi le nya bubuwo ya mea? Nyateƒeae nye be, Yehowa megbea wɔwɔ ɖe eƒe dzidzenu dzɔdzɔe siwo sɔ la dzi gbeɖe o. Eyata susu nyui geɖe le mía si siwo tae míaka ɖe edzi be Mawu wɔa nusi le eteƒe kple nusi sɔ ɣesiaɣi ɖo.—Hiob 37:23.\n8. Nukatae susu manɔ eme be amegbetɔ nabui be nusi le eteƒe kple nusi le dzɔdzɔe wɔwɔ mede blibo tututu le Yehowa me o?\n8 De ŋugble tso susu enelia si ta wòle be míalɔ̃ ɖe Yehowa ƒe ʋɔnudɔdrɔ̃wo dzi la ŋu kpɔ: Yehowa wɔ ame ɖe Eƒe nɔnɔme nu. (Mose I, 1:27) Eyata wode nɔnɔme siwo le abe Mawu tɔ ene la amegbetɔwo me, siwo me nuteƒewɔwɔ kple nudzɔdzɔewɔwɔ ƒe seselelãme hã le. Susu manɔ eme ne nusi le eteƒe kple nusi le dzɔdzɔe wɔwɔ ƒe didi si le mía me na míebui be nɔnɔme mawo ke mede blibo tututu le Yehowa me o. Ne Biblia me nudzɔdzɔ aɖe koŋ gɔme sese sẽ na mí la, ehiã be míaɖo ŋku edzi be, le nuvɔ̃ si ƒe dome míenyi ta la, míaƒe seselelãmewo le nusi le eteƒe kple nusi le dzɔdzɔe wɔwɔ ŋuti mede blibo o. Yehowa Mawu, amesi ƒe nɔnɔme nue wòwɔ mí ɖo, ƒe nusi le eteƒe kple nusi le dzɔdzɔe wɔwɔ de blibo. (Mose V, 32:4) Susu manɔ eme gɔ̃ hã be míabui be amegbetɔwo ate ŋu awɔ nusi sɔ hele dzɔdzɔe wu Mawu o!—Romatɔwo 3:4, 5; 9:14.\n9, 10. Nukatae se aɖeke mebla Yehowa be wòaɖe susu si tae wòwɔ nane ɖo la me alo aɖe eɖokui nu na amegbetɔwo o?\n9 Susu atɔ̃lia si ta wòle be míalɔ̃ ɖe Yehowa ƒe ʋɔnudɔdrɔ̃wo dzie nye be eya “ɖeɖe koe ɖo kpo ɖe anyigba blibo la dzi!” (Psalmo 83:19) Eyata se aɖeke meblae be wòaɖe susu si tae wòwɔ nane ɖo la me alo aɖe eɖokui nu na amegbetɔwo o. Eyae nye Zemela Gã la, eye míele abe anyi si wotsɔ mea zee la ene, ekpɔ mɔ awɔ nu ɖe mía ŋu alesi dze eŋu. (Romatɔwo 9:19-21) Amekawoe—mí amesiwo nye eƒe asinudɔwɔwɔ—míenye be míatɔ gbe eƒe nyametsotsowo alo eƒe nuwɔnawo? Esi blemafofo Hiob mese alesi Mawu wɔa nu kple amegbetɔwoe gɔme tututu o la, Yehowa ɖɔ eyama ɖo, hebia be: “Ðe nagblẽ nye afiatsotso me, eye nabu fɔm be, tɔwòe nye dzɔdzɔea?” Emegbe, esi Hiob va de dzesii be yegblɔ nya siwo gɔme yemese o la, etrɔ dzime. (Hiob 40:8; 42:6) Negadzɔ gbeɖe be míadi vodada le Mawu ŋu o!\n10 Eme kɔ ƒã be, susu nyuiwo le mía si siwo tae míaka ɖe edzi be Yehowa wɔa nusi le dzɔdzɔe ɣesiaɣi ɖo. Esi Yehowa ƒe mɔwo gɔmesese ƒe gɔmeɖokpe sia le susu me na mí la, mina míadzro Biblia me nudzɔdzɔ eve siwo gɔmesese ate ŋu atɔtɔ ame aɖewo la me. Gbãtɔ ku ɖe Mawu subɔla aɖe ƒe nuwɔnawo ŋu, eye evelia hã ku ɖe Mawu ƒe ʋɔnudɔdrɔ̃ aɖe ŋu.\nNukata Lot Di Be Yeatsɔ Vianyɔnuwo Ana Ameha Dodziku Aɖe?\n11, 12. (a) Gblɔ nusi dzɔ esime Mawu dɔ mawudɔla eve siwo trɔ wo ɖokui amegbetɔwoe ɖo ɖe Sodom. (b) Nyabiase kawoe nudzɔdzɔ sia fɔ ɖe ame aɖewo ƒe susu me?\n11 Le Mose I, ta 19 lia me la, míakpɔ nuŋlɔɖi si ku ɖe nusi dzɔ esime Mawu dɔ eƒe dɔla eve siwo trɔ wo ɖokui amegbetɔwoe ɖo ɖe Sodom la ŋu. Lot ƒoe ɖe amedzroawo nu be woadze ye gbɔ. Gake le zã ma me la, ŋutsuwo ƒe ha vloe aɖe siwo tso dua me la va ɖe to ɖe aƒea hebia be woana amedzroawo nado go va ne yewoadɔ wo gbɔ. Lot dze agbagba be yeaɖe nu me na ameha vloe sia do kpoe. Esi Lot nɔ didim be yeakpɔ eƒe amedzroawo ta la, egblɔ be: “Nɔvinyewo, migawɔ nu baɖa o! Mikpɔ ɖa, vinyenyɔnu eve li, amesiwo medɔ ŋutsu gbɔ kpɔ o, makplɔ wo vɛ na mi, ne miawɔ nusi mielɔ̃ la, ɖe wo ŋu faa; ɖeko migawɔ nu baɖa ɖe ŋutsu siawo ŋu o, elabena esia ta wova dze gbɔnye ɖo.” Ameha vloa gbe toɖoɖoe eye wogbã ʋɔa kloe. Mlɔeba la, mawudɔla siwo va dze egbɔ na ameha agbedzeakaɖanɔla siawo ƒe ŋkuwo gbã.—Mose I, 19:1-11.\n12 Abe alesi nàkpɔ mɔe ene la, nudzɔdzɔ sia fɔ nyabiasewo ɖe ame aɖewo ƒe susu me. Wobiana be: ‘Aleke wɔ Lot di be yeakpɔ yeƒe amedzroawo ta to didi be yeatsɔ vianyɔnuwo ana ameha agbegbegblẽnɔlawo me? Ðe menye numadzɔmadzɔwɔwɔ, alo nuwɔwɔ vɔvɔ̃tɔe enye ma oa?’ Le nudzɔdzɔ sia ta la, nukatae Mawu atsɔ eƒe gbɔgbɔ aʋã Petro be wòayɔ Lot be “ame dzɔdzɔe”? Ðe nusi Lot wɔ la dze Mawu ŋua? (Petro II, 2:7, 8) Mina míade ŋugble tso nya sia ŋu bene míagaƒo nya ta madzemadzee o.\n13, 14. (a) Nukae wòle be míade dzesii le nusi Biblia gblɔ tso Lot ƒe nuwɔnawo ŋu me? (b) Nukae ɖee fia be Lot mewɔ nu vɔvɔ̃nɔtɔe o?\n13 Gbã la, ele be míade dzesii be le esi teƒe be Biblia nade Lot ƒe nuwɔna mawo dzi loo alo abu fɔe la, ɖeko wòka nya ta le nusi dzɔ ŋu. Azɔ hã, Biblia megblɔ nusi ŋu Lot bu loo alo nusi ʋãe hafi wòwɔ nu nenema la na mí o. Ne efɔ le ‘ame dzɔdzɔewo ƒe tsitretsitsia’ me va agbe me ake la, ɖewohĩ agblɔ nudzɔdzɔ sia ŋuti numekɔkɔa na mí.—Dɔwɔwɔwo 24:15.\n14 Menye vɔvɔ̃nɔtɔe Lot nye kura o. Nɔnɔme sesẽ aɖee dze ŋgɔe. Esi Lot gblɔ be ɖe yexɔ amedzroawo ‘wova dze ye gbɔ’ la, eɖee fia be ese le eɖokui me be ele be yeakpɔ wo ta ahana sitsoƒe wo. Gake esia manɔ bɔbɔe o. Yudatɔwo ƒe ŋutinyaŋlɔla Josephus ka nya ta be Sodomtɔwo “wɔa nu tovo ɖe amewo ŋu, eye wonye mawumavɔ̃lawo . . . Wolé fu amedzrowo, eye wotsɔ ŋutsuwo ɖeɖe ƒe wo nɔewo gbɔ dɔdɔ nuwɔnawo do vlo wo ɖokuiwoe.” Ke hã, Lot mehe ɖe megbe le vɔvɔ̃ na ameha fuléamela siawo ta o. Ke boŋ, edo go yi wo gbɔ hede ŋugble kple ŋutsu mawo siwo do dzi ku vevie la. Esi wòdo la, ‘ehe ʋɔa do’ gɔ̃ hã.—Mose I, 19:6.\n15. Nukata míate ŋu agblɔ be ɖewohĩ xɔse mee Lot wɔ nu le?\n15 Ðewohĩ ame aɖewo ‘agabia be, nukatae Lot di be yeatsɔ vianyɔnuwo ana ameha vlo ma?’ Le esi teƒe be nàbui be susu vɔ̃e nɔ esi la, nukatae màde ŋugble le susu siwo tae ɖewohĩ wòwɔ nu nenema ɖo la ƒe ɖewo ŋu akpɔ o? Gbã la, anɔ eme be Lot wɔ nu le xɔse me. Alekee? Ðikeke mele eme o be Lot nya nu tso alesi Yehowa kpɔ Sara, amesi nye Lot nyrui Abraham srɔ̃, tae va yi la ŋu. Ðo ŋku edzi be esi Sara dze tugbe ŋutɔ ta la, Abraham bia tso esi be wòagblɔ be ye nɔviŋutsue yenye, ne menye nenema o la, woava wu ye ahaxɔe le ye si. * Eye eva eme hã be, wokplɔ Sara yi Farao ƒemee. Gake Yehowa de asi nya la me, eye wòxe mɔ na Farao be mede asi Sara ŋu o. (Mose I, 12:11-20) Anɔ eme be Lot xɔe se be woakpɔ ye vinyɔnuawo ta nenema ke. Eɖe dzesi ŋutɔ be, Yehowa to eƒe dɔlawo dzi xɔ na wo, eye wokpɔ ɖetugbiawo ta dedie.\n16, 17. (a) Mɔ kawo nue Lot anya nɔ agbagba dzem le be yeana Sodom ŋutsuwo nalulu alo atɔtɔ? (b) Eɖanye nuka kee Lot susu o, nuka dzie míate ŋu aka ɖo?\n16 De ŋugble tso nu bubu si ate ŋu ana wòawɔ nu nenema la ŋu kpɔ. Anɔ eme be Lot anya nɔ agbagba dzem be yeana ŋutsuawo nalulu alo be woatɔtɔ. Anya susui be ye vinyɔnuawo ƒe nu madzro Sodomtɔ siwo ŋutsu kple ŋutsu ƒe dɔdɔ ƒe dzodzro vɔ̃ nɔ fiefiẽm le lãme na la o. (Yuda 7) Gakpe ɖe eŋu la, dua me ŋutsu aɖewo do ɖeɖe ŋugbe na nyɔnuviawo xoxo, eye toyɔvi siawo ƒe ƒometɔwo, xɔlɔ̃wo, alo dɔwɔhatiwo anya nɔ amehaa dome. (Mose I, 19:14) Lot anya susui be le ƒomedodo mawo ta la, ŋutsu siwo le amehawo me dometɔ aɖewo aʋli nyɔnuviawo ta. Eye ne amehaa me ma ko la, maganye afɔku boo ale o. *\n17 Eɖanye nuka kee Lot susu alo nuka kee ʋãe o, míate ŋu aka ɖe nusia dzi be: Esi Yehowa wɔa nu dzɔdzɔe ɣesiaɣi ta la, susu nyuiwo anya nɔ esi siwo tae wòbu Lot be enye “ame dzɔdzɔe” ɖo. Azɔ hã, ne míebu Sodomtɔ ameha agbedzeakaɖanɔla mawo ƒe nuwɔnawo ŋu la, ɖe ɖikeke aɖe ate ŋu anɔ alesi Yehowa tɔ dzɔ be wòadrɔ̃ fɔbuʋɔnu du ma me nɔlawo ŋua?—Mose I, 19:23-25.\nNukata Yehowa Ƒo Usa Wòku?\n18. (a) Nukae dzɔ esime Dawid te kpɔ be yeatsɔ Aɖaka la yi Yerusalem? (b) Nyabiase kae nudzɔdzɔ sia fɔ ɖe te?\n18 Nudzɔdzɔ bubu si ate ŋu atɔtɔ ame aɖewo lae nye esi ku ɖe Dawid ƒe agbagbadzedze be yeatsɔ Nubablaɖaka la ayi Yerusalem ŋu. Wotsɔ Nubablaɖakaa da ɖe tasiaɖam aɖe, si Usa kple nɔviawo nɔ ŋgɔ na la, dzi. Biblia gblɔ be: “Esi wova Naxon ƒe lugbɔƒe la, Usa do asi ɖa lé Mawu ƒe aɖaka la, elabena nyiawo dze ɖe aga. Ke Yehowa do dɔmedzoe ɖe Usa ŋu, eye Mawu vavã la ƒoe ƒu afima ɖe Mawu ƒe aɖaka la xa, le eƒe bubumademade Mawu ŋu nuwɔna la ta.” Le ɣleti aɖewo megbe, esi wogate kpɔ be yewoatsɔ Aɖakaa zi evelia le mɔ si nu Mawu de se be woatsɔe ɖo nu be Kehat viwo le Lewitɔwo dome natsɔe ɖe abɔta la, wokpɔ dzidzedze. (Samuel II, 6:6, 7, NW; Mose IV, 4:15; 7:9; Kronika I, 15:1-14) Ame aɖewo abia be: ‘Nukata Yehowa wɔ nu ŋkubiãtɔe nenema? Ðeko Usa nɔ agbagba dzem be yeana Aɖakaa nanɔ dedie hafi.’ Be míagaƒo nya ta madzemadzee o la, anyo be míade dzesi nudzɔdzɔa ŋutinya vevi aɖewo.\n19. Nukatae Yehowa mawɔ nu madzɔmadzɔ gbeɖe o?\n19 Ehiã be míaɖo ŋku edzi be Yehowa mawɔ nu madzɔmadzɔ gbeɖe o. (Hiob 34:10) Ne ewɔ nu madzɔmadzɔ la, anye lɔlɔ̃maɖemaɖefia, eye míenya tso míaƒe Biblia sɔsrɔ̃ bliboa katã me be “Mawu enye lɔlɔ̃.” (Yohanes I, 4:8) Tsɔ kpe ɖe eŋu la, Ŋɔŋlɔawo gblɔ na mí be “dzɔdzɔenyenye kple ʋɔnudɔdrɔ̃ nye [Mawu ƒe] fiazikpui ƒe anyinɔ.” (Psalmo 89:15) Ke aleke wɔ Yehowa nate kpɔ be yeawɔ nu madzɔmadzɔ? Ne ewɔ nu nenema la, anye keɖeɖe le dzɔdzɔenyenye ƒe anyinɔ si dzi wòtu eƒe dziɖulanyenye ɖo la te.\n20. Susu kawo tae wòle be Usa nanya nu tso se siwo ku ɖe Nubablaɖaka la ŋu ɖo hafi?\n20 Nenɔ susu me na wò be ele na Usa be wòanya nusi Sea bia hafi. Aɖakaa tsi tre ɖi na Yehowa ƒe wo domenɔnɔ. Sea gblɔe kɔte be mele be amesi womeɖe mɔ na o la naka asi eŋu o, eye wode se tẽ be amesiwo aka asi eŋu la ku ke woaku. (Mose IV, 4:18-20; 7:89) Eyata aɖaka kɔkɔea tsɔtsɔ yi teƒe aɖe menye nusi woabu nu tsɛe o. Edze ƒã be Usa nye Lewi-vi (togbɔ be menye nunɔlae wònye ya o), eyata ele be wòanya Sea nyuie. Azɔ hã, ƒe geɖewo do ŋgɔ la, wotsɔ Aɖakaa va fofoa ƒemee be wòanɔ dedie. (Samuel I, 6:20–7:1) Enɔ afima ade ƒe 70, vaseɖe esime Dawid tia be yeakɔe le afima. Eyata anɔ eme be Usa nya nu tso se siwo ku ɖe Aɖakaa ŋu la ŋuti tso keke eƒe ɖevime ke.\n21. Le Usa ƒe nyaa me la, nukatae wòle vevie be míaɖo ŋku edzi be Yehowa nyana ame ƒe dzimedidiwo?\n21 Abe alesi míegblɔe do ŋgɔ ene la, Yehowa ate ŋu anya nusi le ame ƒe dzi me. Esi eƒe Nya ƒo nu tso Usa ƒe nuwɔna la ŋu be enye ‘bubumademade Mawu ŋu ƒe nuwɔna’ ta la, anɔ eme be Yehowa kpɔ ɖokuitɔdidi ƒe didi aɖe, si ŋu womeƒo nu tsoe le nuŋlɔɖia me o, le eyama me. Ðe wòanye be ɖokuisinuwɔlae Usa nye, eye wòlɔ̃a nusi ƒe mɔ womeɖe nɛ o la wɔwɔa? (Lododowo 11:2) Ðe ŋgɔxɔxɔ le dutoƒo, le Nubablaɖaka si ta eƒe ƒomea kpɔ le aƒeme, na wòsusu be yele vevie ŋutɔa? (Lododowo 8:13) Ðe Usa nye xɔsemanɔsitɔ nenema gbegbe be wòbui be Yehowa ƒe asi to ɖe eme akpa be wòalé aɖaka kɔkɔe si tsi tre ɖi na Eƒe wo domenɔnɔ la ɖe tea? Aleke kee nya la ɖale o, míate ŋu aka ɖe edzi be Yehowa wɔ nusi le eteƒe. Anɔ eme kokoko be ekpɔ nane le Usa ƒe dzime si na Wòdrɔ̃ toheʋɔnui enumake ɖo.—Lododowo 21:2.\nSusu Nyui si Ta Wòle Be Míaka Ðe Eyama Dzi\n22. Aleke Yehowa ƒe nunya dze le go sia mee be ɣeaɖewoɣi la, eƒe Nya la meƒoa nu tsoa nudzɔdzɔ aɖe me nya aɖewo ŋu o?\n22 Yehowa ƒe nunya si ɖeke mesɔ kplii o dze ƒã le go sia me be ɣeaɖewoɣi la, eƒe Nya la meƒoa nu tso nudzɔdzɔ aɖe me nya aɖewo ŋu o. Yehowa to esia me na mɔnukpɔkpɔ mí be míaɖee afia be míeka ɖe ye dzi. Ðe nusiwo me míedzro mena eme kɔ ƒã be susu nyuiwo le mía si siwo ta wòle be míalɔ̃ ɖe Yehowa ƒe ʋɔnudɔdrɔ̃wo dzi oa? Nyateƒee, ne míetsɔ dzi blibo kple susu si me kɔ srɔ̃ Mawu ƒe Nya lae la, Yehowa ŋuti sidzedze gbagowo sua mía si si nana kakaɖedzi mí be ewɔa nusi le eteƒe kple nusi le dzɔdzɔe ɣesiaɣi. Eyata ne Biblia me nudzɔdzɔ aɖe fɔ nyabiase aɖewo ɖe te siwo míate ŋu akpɔ ŋuɖoɖowo na tẽ enumake o la, mina kakaɖedzi blibo nanɔ mía si be Yehowa wɔ nusi le eteƒe.\n23. Kakaɖedzi kae ate ŋu anɔ mía si ɖe nusiwo Yehowa ava wɔ le etsɔme ŋu?\n23 Kakaɖedzi ma ke ate ŋu anɔ mía si ɖe nusiwo Yehowa ava wɔ le etsɔme ŋu. Eyata míate ŋu aka ɖe edzi bliboe be ne eva hete fɔbuʋɔnu dɔdrɔ̃ le xaxa gã si le aƒe tum kabakaba la me la, ‘matsrɔ̃ ame dzɔdzɔewo kple ame vɔ̃ɖiwo siaa o.’ (Mose I, 18:23) Alesi gbegbe wòlɔ̃ nusi le dzɔdzɔe kple nusi le eteƒe wɔwɔ mana wòawɔ nu nenema gbeɖe o. Míate ŋu aka ɖe edzi bliboe hã be le xexe yeye si gbɔna me la, akpɔ míaƒe hiahiãwo katã gbɔ le mɔ nyuitɔ kekeake si anya wɔ nu.—Psalmo 145:16.\n^ mm. 15 Esɔ be Abraham vɔ̃, elabena blemagbalẽ aɖe gblɔ tso Farao aɖe ŋu be eƒe asrafowo lé nyɔnu dzetugbee aɖe eye wowu srɔ̃aŋutsua.\n^ mm. 16 Hena esia ŋu nya bubuwo la, kpɔ Eŋlisigbe me Gbetakpɔxɔ December 1, 1979, axa 31.\n• Susu kawo tae wòle be míalɔ̃ ɖe Yehowa ƒe ʋɔnudɔdrɔ̃wo dzi ɖo?\n• Nukae ate ŋu akpe ɖe mía ŋu be míatsri nyataƒoƒo madzemadzee ku ɖe Lot ƒe didi be yeatsɔ vianyɔnuwo ana ameha dodziku ma ŋu?\n• Nya vevi kawoe ate ŋu akpe ɖe mía ŋu be míase nusitae Yehowa ƒo Usa wòku la gɔme?\n• Kakaɖedzi kae ate ŋu anɔ mía si ɖe nusiwo Yehowa ava wɔ le etsɔme ŋu?\nƉoe Ɖe Amewo Ɖoe Ɖe Amewo Yehowa Wɔa Nu Dzɔdzɔe Ɣesiaɣi\nw05 2/1 axa 23-27


Daniel 1 - Holy Bible [Ewe Bible 1913] - (Dan 1)\nLe Yuda-fia Yoyakim ƒe fiaɖuɖu ƒe ƒe etɔ̃lia me la Babel-fia Nehukadnezar ho ɖe Yerusalem ŋu, eye wòɖe to ɖee.\nEye Aƒetɔ la tsɔ Yuda-fia Yoyakim kple Mawu ƒe aƒe me nua ɖewo de asi nɛ; ekplɔ woyi eƒe mawu ƒe nɔƒe le Sinear-nyigba dzi, eye wòtsɔ nuawo de eƒe mawu ƒe nudzraɖoƒe.\nEye fia la de se na aƒedzikpɔlawo ƒe amegã Aspenaz be, wòaɖe ŋutsuviwo tso Israel-viwo dome, amesiwo tso fiaƒome kple bubumewo dome,\nŋutsuvi, siwo nu mewɔ afiaa ɖeke na o, eye wodze ɖeka, adaŋu le mo na wo, wodze si nu, nunya le tagbɔ na wo, eye wozã la, he woasuhɔ le fiasã me, eye woafia Kaldeatɔwo le nuŋɔŋlɔ kple gbe wo.\nEye fia la do woƒe gbesiagbe nuɖuɖu na wo tso fia ƒe nuɖudu kple wein me, ne woatsɔ anyi woe ƒe eta; emegbe woasubɔ fia la.\nYuda-vi, siwo le wo dome la, wonye: Daniel, Xananya, Misael kple Azarya.\nEye aƒedzikpɔlawo ƒe amegã tsɔ ŋkɔ na wo; Daniel tɔe nye Beltsazar, Xananya tɔe nye Sadrax, Misael tɔe nye Mesax, eye Azarya tɔe nye Aded-Nego.\nKe Daniel do de ta me be, yemele fia ƒe nuɖuɖu kple wein tsɔ ge agblẽ kɔ ɖo na ye ɖokui o, eye wòɖe kuku na aƒedzikpɔlawo ƒe amegã, ne yemagagblẽ kɔ ɖo na ye ɖokui o.\nEye Mawu na aƒedzikpɔlawo ƒe amegã nyo dɔme na Daniel, eye wòve enu.\nEye aƒedzikpɔlawo ƒe amegã gblɔ na Daniel bena: Mele nye aƒetɔ fia, amesi ɖo nuɖuɖu kple nunono na mi la vɔ̃m; elabena ne ekpɔ be, míaƒe mo ɖi ku wu mía hatiwo tɔ la, ekema nye tae nye ekem mietsa na fia la.\nTete Daniel gblɔ na dzikpɔla, si aƒedzikpɔlawo ƒe amegã ɖo Danlel, Xananya, Misael kple Azarya nu la bena:\nTee kpɔ kple wò dɔlawo ŋkeke ewo, ne woatsɔ amã na mí míaɖu kple tsi na mí míano.\nEmegbe naɖe ŋku ɖe míaƒe nɔnɔme kple ŋutsuvi, siwo ɖua fia ƒe nuɖuɖu la ƒe nɔnɔme, eye alesi nakpɔ la, nenema nu nawɔ na wo ɖɔlawo ɖo.\nEye wòɖo to wo le nya sia me hetee kpɔ kpli wo ŋkeke ewo.\nLe ŋkeke ewo megbe la woƒe nɔnɔme nyo, eye woklã wu ŋutsuvl, siwo katã ɖua fia ƒe nuɖuɖu.\nTso gbemagbe dzi dzikpɔla la ɖe woƒe nuɖuɖu kple wein, si woɖo na wo la ɖa, eye wòna ama wo.\nEsi ɣeyiɣi, si fia la de se be, woakplɔ wo vɛ, de la, aƒedzikpɔlawo ƒe amegã kplɔ wo va Nehukadnezar ŋku me.\nEye esi fia la ƒo nu kpli wo la, womekpɔ amea ɖeke le wo katã dome, si de Daniel, Xananya, Misael kple Azarya nu o; eye wosubɔ le fia le ŋku me.\nEye Daniel tsi anyi vaseɖe fia Kores ƒe ƒe gbãtɔ me.


Ðe Wòle Be Mado Gbe Ða Na Ame Kɔkɔewoa? | Biblia Me Biabiawo\nGBE BUBU Afrikaans Albanian Amharic Arabic Armenian Assamese Azerbaijani Azerbaijani (Cyrillic) Bislama Bulgarian Catalan Cebuano Chavacano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitumbuka Cibemba Croatian Czech Danish Dutch Efik Estonian Eŋlisi Eʋegbe Faroese Fijian Finnish Fon Franse Georgian German Greek Haitian Creole Hausa Hebrew Hiligaynon Hungarian Icelandic Igbo Iloko Indonesian Italian Italy Tokunɔgbe Japanese Kachin Kikamba Kikongo Kikuyu Kiluba Kinyarwanda Kirghiz Kiribati Kirundi Korean Latvian Lingala Lithuanian Luganda Luo Macedonian Malagasy Malay Malayalam Maltese Mapudungun Moore Myanmar Norwegian Nyungwe Nzema Oromo Ossetian Pangasinan Papiamento (Aruba) Papiamento (Curaçao) Persian Polish Portuguese Portuguese (Portugal) Romanian Russian Samoan Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Spanish Sunda Swahili Swahili (Congo) Swedish Tagalog Tamil Tatar Telugu Tetun Dili Thai Tiv Tsonga Turkish Turkmen Twi Ukrainian Umbundu Vietnamese Xhosa Yoruba Zulu\nAo. Biblia gblɔ be míado gbe ɖa na Mawu ɖeɖe ko le Yesu ƒe ŋkɔ me. Yesu gblɔ na eƒe nusrɔ̃lawo be: “Miawo mido gbe ɖa ale: Mía Fofo si le dziƒowo, wò ŋkɔ ŋuti nakɔ.” (Mateo 6:9) Megblɔ na eƒe nusrɔ̃lawo kpɔ be woado gbe ɖa na ame kɔkɔewo, mawudɔlawo alo ame bubu aɖeke o, negbe Mawu ko.\nYesu gblɔ na eƒe nusrɔ̃lawo hã be: “Nyee nye mɔ la kple nyateƒe la kpakple agbe la. Ame aɖeke mevaa Fofo la gbɔ o, negbe to dzinye ko.” (Yohanes 14:6) Yesu ɖeɖe koe Mawu na ŋusẽ be wòaxɔ nya ɖe akɔ ɖe mía ta.—Hebritɔwo 7:25.\nKe ne medoa gbe ɖa na Mawu kple ame kɔkɔewo siaa ya ɖe?\nMawu gblɔ le Se Ewoawo ƒe akpa aɖe be: “Nye Yehowa, wò Mawu la, Mawu ʋãŋu menye,” (2 Mose 20:5) Mɔ ka nue Mawu ‘ʋãa ŋu’ le? Mawu di be ye ɖeɖe koe míade ta agu na eye esia lɔ gbedodoɖa hã ɖe eme.—Yesaya 48:11.\nMíedoa dziku na Mawu ne míedo gbe ɖa na ame bubu aɖe eɖanye ame kɔkɔewo alo mawudɔla o. Esi apostolo Yohanes tee kpɔ be yeade ta agu na mawudɔla aɖe la, mawudɔla la gblɔ nɛ be: “Mègawɔ nu ma o! Mia kple nɔviwò, siwo si Yesu ŋuti ɖaseɖiɖidɔ le la, ƒe hati kluvi ko menye. De ta agu na Mawu”—Nyaɖeɖefia 19:10.\nNu Kae Wòfia Be Ame Nanɔ Kɔkɔe?